open-index/open-wikipedia-markdown huggingface dataset:
ಎನ್.ಎಸ್ ಮಾಧವನ್

ಎನ್.ಎಸ್ ಮಾಧವನ್ ಅವರು ಮಲಯಾಳಂ ಸಾಹಿತ್ಯದ ಭಾರತೀಯ ಬರಹಗಾರ. ಮಾಧವನ್ ಅವರು ಫುಟ್ಬಾಲ್ ಅಂಕಣ ಹಾಗೂ ಪ್ರವಾಸ ಲೇಖನಗಳನ್ನು ಬರೆಯುತ್ತಾರೆ.

## ಆರಂಭಿಕ ಜೀವನ
ಎನ್.ಎಸ್. ಮಾಧವನ್ ಅವರು ೧೯೪೮ರ ಸೆಪ್ಟೆಂಬರ್ ೯ ರಂದು ಕೇರಳದ ಕೊಚಿನ್ ಬಂದರು ನಗರದಲ್ಲಿ ಜನಿಸಿದರು. ಶ್ರೀ ರಾಮವರ್ಮಾ ಹೈಸ್ಕೂಲ್ನಲ್ಲಿ ತಮ್ಮ ಶಾಲಾ ಶಿಕ್ಷಣವನ್ನು ಪಡೆದರು. ಎರ್ನಾಕುಳಂನ ಮಹಾರಾಜ ಕಾಲೇಜಿನ ಅರ್ಥಶಾಸ್ತ್ರದಲ್ಲಿ ಪದವಿ ಪಡೆದರು. ಅವರು ಕೇರಳ ವಿಶ್ವವಿದ್ಯಾನಿಲಯದ ಅರ್ಥಶಾಸ್ತ್ರ ಇಲಾಖೆಯಲ್ಲಿ ಸ್ನಾತಕೋತ್ತರ ಅಧ್ಯಯನ ಮಾಡಿದರು. ಅವರು ೧೯೭೫ ರಲ್ಲಿ ಭಾರತೀಯ ಸೇವಾ ಪ್ರಾಧಿಕಾರಕ್ಕೆ ಸೇರಿದರು. ಬಿಹಾರದ ಕೇಡರ್ ಸದಸ್ಯರಾಗಿ ತಮ್ಮ ಆಡಳಿತಾತ್ಮಕ ವೃತ್ತಿಜೀವನವನ್ನು ಪ್ರಾರಂಭಿಸಿದರು.

## ವೃತ್ತಿ ಜೀವನ
೧೯೯೦ರಲ್ಲಿ ಮಾಧವನ್ ಅವರ ದಶಕದ ದೀರ್ಘಕಾಲೀನ ಬರಹ 'ಹಿಗ್ವಾದಾ' ಬಿಡುಗಡೆಯಾಯಿತು. ಮೂವತ್ಮೂರು ವರ್ಷಗಳ ನಂತರ ಬರಹಗಾರನಾಗಿ ಮಾಧವನ್ ಅವರ ಮೊದಲ ಕಾದಂಬರಿಯನ್ನು `ಲ್ಯಾಂಥನ್ ಬಥೆರೆಯಿಲ್ ಲುಧಿನಿಯಲ್' ೨೦೦೩ರಲ್ಲಿ ಬಿಡುಗಡೆಗೊಂಡಿತು. ೨೦೦೬ರಲ್ಲಿ ಮಾಧವನ್ ಪ್ರಕಟಿಸಿದ ಎರಡು ನಾಟಕಗಳು ರೇಯುಮ್ ಮಾಯಮ್ ಮತ್ತು ಅರ್ಬುಧವೈಯ್ಯನ್ ಪುಸ್ತಕವಾಗಿ ಪ್ರಕಟಗೊಂಡಿವೆ. ಅವರ ಕಾದಂಬರಿ ಲ್ಯಾಂಥನ್ಬಥೆರೀಯಲ್ ಲುಧಿನಿಯಲ್ ಅನ್ನು ರಾಜೇಶ್ ರಾಜಮೋಹನ್ ಅವರು ಲಿಟನೀಸ್ ಆಫ್ ಡಚ್ ಬ್ಯಾಟರಿ ಎಂಬ ಶೀರ್ಷಿಕೆಯಡಿಯಲ್ಲಿ ಆಂಗ್ಲ ಭಾಷೆಗೆ ಭಾಷಾಂತರಿಸಿದ್ದಾರೆ. ಅಕ್ಟೋಬರ್ ೨೦೧೦ರಲ್ಲಿ ರಲ್ಲಿ ಪೆಂಗ್ವಿನ್ ಬುಕ್ಸ್ರವರು ಈ ಪುಸ್ತಕವನ್ನು ಪ್ರಕಟಿಸಿದ್ದಾರೆ.ಕರಾಲ್ಮನ್ ಹಾಗೂ ಚವಿತ್ತು ನಾಡಕಮ್ ಇವರ ಇನ್ನಿತರ ಕೃತಿಗಳು.

## ಪ್ರಶಸ್ತಿ ಪುರಸ್ಕಾರಗಳು
#ಸಣ್ಣ ಕಥೆಗಾಗಿ ೧೯೯೩ ರಲ್ಲಿ ಪದ್ಮರಾಜನ್ ಪ್ರಶಸ್ತಿಯನ್ನು ಪಡೆದರು.
#೧೯೯೪ರಲ್ಲಿ ಒಗ್ಗುಕುಳಲ್ ಪ್ರಶಸ್ತಿ
#ಮಾತೃಭೂಮಿ ಸಾಹಿತ್ಯ ಪ್ರಶಸ್ತಿ
#ಕಥೆ ಹಾಗೂ ಕಾಧಂಬರಿಗಾಗಿ ೩ ಬಾರಿ ಕೇರಳ ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ.

## ಉಲ್ಲೇಖಗಳು
ವರ್ಗ:ಮಲಯಾಳಂ ಭಾಷೆಯ ಲೇಖಕರು
ವರ್ಗ:ಸಾಹಿತಿಗಳು
ವರ್ಗ:ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ ಪುರಸ್ಕೃತರು
ಕಾರ್ಲ್ ಬೆನ್ಜ್

**ಕಾರ್ಲ್ ಬೆನ್ಜ್** ರವರು ಜರ್ಮನ್ನಿನ ಎಂಜಿನ್ ವಿನ್ಯಾಸಕ ಮತ್ತು ಆಟೋಮೊಬೈಲ್ ಎಂಜಿನಿಯರ್.ಜನವರಿ ೨೯,೧೮೮೬ರಂದು ಇವರ ಬೆನ್ಜ್ ಮೋಟಾರು ಕಾರಿಗೆ ಪೇಟೆಂಟ್ ಪಡೆದುಕೊಂಡರು.

=ವೈಯಕ್ತಿಕ ಜೀವನ=
ಕಾರ್ಲ್ ಬೆನ್ಜ್ ೨೫ ನವೆಂಬರ್,೧೮೪೪ರಂದು ಜರ್ಮನಿಯ ಬೇಡನ್ ಕಾರ್ಲ್ಸ್ ರೂಹೆಯ ಬಳಿ ಇರುವ ಮುಹಲ್ಬರ್ಗ್ ಎಂಬಲ್ಲಿ ಜನಿಸಿದರು.ಇವರ ತಂದೆ ಜೋಹಾನ್ ಜಾರ್ಜ್ ಬೆನ್ಜ್ ಹಾಗು ತಾಯಿ ಜೋಸೆಫೀನ್ ವೈಲ್ಲಂಟ್.ಕಾರ್ಲ್ ಬೆನ್ಜ್ ಅವರಿಗೆ ಎರಡು ವರ್ಷವಾಗಿದ್ದಾಗ ಅವರ ತಂದೆ ನ್ಯುಮೋನಿಯಾದಿಂದ ಮರಣಹೊಂದಿದರು.
ಕಾರ್ಲ್ ಬೆನ್ಜ್ ೨೦ ಜುಲೈ ೧೮೭೨ ರಂದು,ಬರ್ತಾ ರಿಂಗರ್ ಎಂಬಾಕೆಯನ್ನು ವಿವಾಹವಾದರು.ಅವರಿಗೆ ಐದು ಮಕ್ಕಳು: ಯುಜೆನ್ (೧೮೭೩), ರಿಚರ್ಡ್ (೧೮೭೪), ಕ್ಲಾರಾ (೧೮೭೭), ಥೈಲ್ಡ್ (೧೮೮೨) ಮತ್ತು ಎಲೆನ್ (೧೮೯೦).

=ವಿದ್ಯಾಭ್ಯಾಸ=
ಬಡತನದಲ್ಲಿ ವಾಸವಾಗಿದ್ದರೂ,ಕಾರ್ಲ್ ಬೆನ್ಜ್ ಅವರ ತಾಯಿ ಅವರಿಗೆ ಉತ್ತಮ ಶಿಕ್ಷಣ ನೀಡಲು ಪ್ರಯತ್ನಿಸಿದರು. ಬೆನ್ಜ್ ಅವರು ಕಾರ್ಲ್ಸ್ ರೂಹೆಯಲ್ಲಿನ ಸ್ಥಳೀಯ ಗ್ರಾಮರ್ ಶಾಲೆಯಲ್ಲಿ ವಿದ್ಯಾಭ್ಯಾಸ ಮಾಡಿದರು.ಹಾಗೂ ಅವರೊಬ್ಬ ಅಸಾಧಾರಣ ವಿದ್ಯಾರ್ಥಿಯಾಗಿದ್ದರು. ಮುಂದೆ ಅವರು ಪಾಲಿ-ಟೆಕ್ನಿಕಲ್ ವಿಶ್ವವಿದ್ಯಾನಿಲಯದಲ್ಲಿ ಫರ್ಡಿನ್ಯಾಂಡ್ ರೆಡ್ಟೆನ್ಬಚೆರ್ ಅವರ ಮಾರ್ಗದರ್ಶನದಲ್ಲಿ ಅಧ್ಯಯನ ಮಾಡಿದರು.
ಬೆನ್ಜ್ ಮೂಲತಃ ಲಾಕ್ಸ್ಮಿತ್ ಮೇಲೆ ತನ್ನ ಅಧ್ಯಯನವನ್ನು ಕೇಂದ್ರೀಕರಿಸಿದ್ದಾರೆ.ಆದರೆ ಅಂತಿಮವಾಗಿ ತನ್ನ ತಂದೆಯ ಹೆಜ್ಜೆಯಾದ ಇಂಜಿನ್ ಇಂಜಿನಿಯರಿಂಗ್ ಕಡೆಗೆ ಅನುಸರಿಸಿದರು. ಸೆಪ್ಟೆಂಬರ್ ೩೦ ೧೮೬೦ರಂದು ತನ್ನ ೧೫ನೆಯ ವಯಸ್ಸಿನಲ್ಲಿ ಕಾರ್ಲ್ಸ್ರೂಹೆ ವಿಶ್ವವಿದ್ಯಾಲಯದಲ್ಲಿ ಮೆಕ್ಯಾನಿಕಲ್ ಎಂಜಿನಿಯರಿಂಗ್ ಪ್ರವೇಶ ಪರೀಕ್ಷೆಯಲ್ಲಿ ಪಾಸಾದರು.ಬೆನ್ಜ್ 1964 ರ ಜುಲೈ 9 ರಂದು ಪದವಿಯನ್ನು ಪಡೆದರು.ಅವರ ಔಪಚಾರಿಕ ಶಿಕ್ಷಣದ ನಂತರ,ಬೆನ್ಜ್ ಹಲವಾರು ಕಂಪೆನಿಗಳಲ್ಲಿ ಏಳು ವರ್ಷಗಳ ವೃತ್ತಿಪರ ತರಬೇತಿಯನ್ನು ಹೊಂದಿದ್ದರು. ಅವರು ಮಾನ್ಹೈಮ್ಗೆ ಡ್ರಾಫ್ಟ್ಸ್ ಮ್ಯಾನ್ ಮತ್ತು ಡಿಸೈನರ್ ಆಗಿ ಮಾಪಕ ಕಾರ್ಖಾನೆಯಲ್ಲಿ ಕೆಲಸ ಮಾಡಲು ತೆರಳಿದರು.1868 ರಲ್ಲಿ ಅವರು ಸೇತುವೆ ನಿರ್ಮಾಣ ಕಂಪೆನಿಗೆ ಕೆಲಸ ಮಾಡಲು ಪೋರ್ಫಝೈಮ್ಗೆ ತೆರಳಿದರು.ಅಂತಿಮವಾಗಿ, ಅವರು ಕಬ್ಬಿಣದ ನಿರ್ಮಾಣ ಕಂಪನಿಯಲ್ಲಿ ಕೆಲಸ ಮಾಡಲು ಅಲ್ಪಾವಧಿಗೆ ವಿಯೆನ್ನಾಗೆ ತೆರಳಿದರು.

=ವೃತ್ತಿ ಜೀವನ=
ಚಿಕ್ಕ ವಯಸ್ಸಿನಲ್ಲಿಯೇ ಇಂಜಿನಿಯರ್ ಪದವಿ ಪಡೆದು,ಹಲವಾರು ವರ್ಷಗಳ ಕಾಲ ಅನೇಕ ಯಂತ್ರಗಾರಗಳಲ್ಲಿ ಯಶಸ್ವಿ ಕಾರ್ಯ ನಿರ್ವಹಿಸಿ,ಅನುಭವ ಪಡೆದರು.ಬೆನ್ಜ್ ರವರ ಪತ್ನಿ ರಿಂಗರ್,ಮೋಟಾರು ಕಾರುಗಳ ಉತ್ಪಾದನೆಯಲ್ಲಿ ತುಂಬಾ ಆಸಕ್ತಿ ಹೊಂದಿದ್ದರು.ತನ್ನ ಗಂಡನನ್ನೂ ಈ ಕಾರ್ಯದಲ್ಲಿ ಪ್ರೋತ್ಸಾಯಿಸುತ್ತಿದ್ದರು.ಕೆಲವೇ ದಿನಗಳಲ್ಲಿ 'ಹಗುರವಾಹನ'(Velocipede) ಎಂಬ ಹೊಸ ಯಂತ್ರವನ್ನು ಕಂಡುಹಿಡಿದಿದಲ್ಲದೆ ಅದರ ಮೇಲೆ ಸವಾರಿ ಮಾಡುವ ವಿಧಾನವನ್ನು ಅರಿತರು.
ರಿಂಗರ್ ತನ್ನ ಗಂಡನ ಕಾರ್ಯದಲ್ಲಿ ಪ್ರೋತ್ಸಾಹ ನೀಡುತ್ತಲೇ ಬಂದರು.ಸ್ವಯಂ ಚಾಲಿತ ವಾಹನದ ಪ್ರಯೋಗಕ್ಕಾಗಿ ಸಾಕಷ್ಟು ಹಣ ವಿನಿಯೋಗವೂ ಅನಿವಾರ್ಯ ಎಂದು ಎನಿಸಿದ್ದರು.ದಂಪತಿಗಳಿಬ್ಬರೂ ತಮ್ಮ ಕಾರ್ಯವನ್ನು ಮುಂದುವರಿಸಿದರು.ವಾಹನ ಒಂದರ ಮೇಲೆ ಎಂಜಿನ್ ಜೋಡಿಸುವುದನ್ನು ಕಂಡುಹಿಡಿದರು.ಎಂಜಿನ್ ಶಕ್ತಿಯನ್ನು ಚಕ್ರಗಳಿಗೆ ಒಯ್ಯುವ ವಿಧಾನವನ್ನು ತಮ್ಮ ಪ್ರಯೋಗಗಳಂದ ಅರಿತರು.೧೮೮೩ರಲ್ಲಿ ಈ ದಂಪತಿಗಳು ಬೆನ್ಜ್ ಆಂಡ್ ಕಂಪನಿ ರೈನೆಷ್ ಗ್ಯಾಸ್ಮೊಟೋರ್ನ್-ಫ್ಯಾಬ್ರಿಕ್ ಎಂಬ ಸಂಸ್ಥೆಯನ್ನು ತೆರೆದರು.ಮುಂದೆ ೧೨ ವರ್ಷಗಳ ನಿರಂತರ ಪ್ರಯೋಗ ಕಾರ್ಯದ ನಂತರ ವಾಹನ ಸಿದ್ಧವಾಯಿತು.
೧೮೮೬ರ ವೇಳೆಗೆ 'ಕಾರು' ಸಿದ್ಧವಾಯಿತು.ಮುಂದೆ ಬೆನ್ಜ್  ತನ್ನ ಬೆನ್ಜ್ ಕಾರಿಗೆ ಸರ್ವೇಸಾಮಾನ್ಯ ಹಕ್ಕನ್ನು(Patent) ಪಡೆದುಕೊಂಡರು.

=ನಿಧನ=
ಕಾರ್ಲ್ ಬೆನ್ಜ್ ಎಪ್ರಿಲ್ ೪,೧೯೨೯ ರಂದು ಜರ್ಮನಿಯ ಲಾಡೆನ್ಬರ್ಗ್ನಲ್ಲಿ ನಿಧನರಾದರು.

=ಉಲ್ಲೇಖಗಳು=

ವರ್ಗ:ವಿಜ್ಞಾನ
ವರ್ಗ:ವಿಜ್ಞಾನಿಗಳು
ಖೆಡ್ಡಾ

**ಖೆಡ್ಡಾ** ವ್ಯವಸ್ಥೆಯು ಆನೆಗಳ ಪೂರ್ಣ ಹಿಂಡನ್ನು ಸೆರೆಹಿಡಿಯಲು ಭಾರತದಲ್ಲಿ ಬಳಸಲಾದ ದಸಿಗೋಡೆ ಆವರಣವಾಗಿತ್ತು; ಒಂಟಿ ಆನೆಗಳನ್ನು ಸೆರೆಹಿಡಿಯಲು ಇತರ ವಿಧಾನಗಳನ್ನು ಕೂಡ ಬಳಸಲಾಗುತ್ತಿತ್ತು. ಪಳಗಿಸಿದ ಆನೆಗಳ ಮೇಲೆ ಹತ್ತಿರುವ ಕುಶಲ ಮಾವುತರು ಆನೆಗಳನ್ನು ದಸಿಗೋಡೆ ಆವರಣದಲ್ಲಿ ಅಟ್ಟುತ್ತಿದ್ದರು. ಈ ವಿಧಾನವನ್ನು ವ್ಯಾಪಕವಾಗಿ ಈಶಾನ್ಯ ಭಾರತ, ವಿಶೇಷವಾಗಿ ಅಸ್ಸಾಂ ರಾಜ್ಯದಲ್ಲಿ, ಬಹುತೇಕವಾಗಿ ದಕ್ಷಿಣ ಭಾರತದಲ್ಲಿ, ಮತ್ತು ವಿಶೇಷವಾಗಿ ಹಿಂದಿನ ಮೈಸೂರು ರಾಜ್ಯದಲ್ಲಿ ಆಚರಣೆಯಲ್ಲಿ ತರಲಾಗಿತ್ತು.

ಆನೆಗಳನ್ನು ಸೆರೆಹಿಡಿಯಲು ಖೆಡ್ಡಾ ಅಭ್ಯಾಸ ಮತ್ತು ಇತರ ವಿಧಾನಗಳನ್ನು, ಭಾರತೀಯ ಆನೆಯನ್ನು ಅತಿ ಅಳಿವಿನಂಚಿನಲ್ಲಿರುವ ಪ್ರಭೇದವೆಂದು ಘೋಷಿಸಿದ ಕಾನೂನು ಜಾರಿಗೆ ಬಂದ ನಂತರ ೧೯೭೩ರಿಂದ ನಿಲ್ಲಿಸಲಾಗಿದೆ. ಮಾನವ ಆವಾಸಸ್ಥಾನಗಳಲ್ಲಿ ಅತಿಕ್ರಮಿಸಿ ಬೆಳೆಗಳ ವ್ಯಾಪಕ ಹಾನಿ ಉಂಟುಮಾಡುವ ಆನೆಗಳ ವಿಷಯದಲ್ಲಿ, ಅರಣ್ಯ ಇಲಾಖೆಗೆ ಅವುಗಳನ್ನು ಸೆರೆಹಿಡಿಯುವ ಅಧಿಕಾರವಿದೆ.

## ಉಲ್ಲೇಖಗಳು
ವರ್ಗ:ಭಾರತೀಯ ಸಂಸ್ಕೃತಿಯಲ್ಲಿ ಆನೆಗಳು
ಪಿಷ್ಟ

thumb|ಮುಸುಕಿನ ಜೋಳದ ಪಿಷ್ಟ

**ಪಿಷ್ಟ**ವು ಗ್ಲೈಕೊಸಿಡಿಕ್ ಬಂಧಗಳಿಂದ ಜೋಡಣೆಗೊಂಡ ಭಾರೀ ಸಂಖ್ಯೆಯ ಗ್ಲೂಕೋಸ್ ಘಟಕಗಳನ್ನು ಹೊಂದಿರುವ ಒಂದು ಪಾಲಿಮರಿಕ್ ಕಾರ್ಬೋಹೈಡ್ರೇಟು. ಬಹುತೇಕ ಹಸಿರು ಸಸ್ಯಗಳು ಶಕ್ತಿ ಸಂಗ್ರಹವಾಗಿ ಈ ಬಹುಶರ್ಕರವನ್ನು ಉತ್ಪಾದಿಸುತ್ತವೆ. ಇದು ಮಾನವ ಆಹಾರದಲ್ಲಿನ ಅತ್ಯಂತ ಸಾಮಾನ್ಯ ಕಾರ್ಬೋಹೈಡ್ರೇಟಾಗಿದೆ ಮತ್ತು ಆಲೂಗಡ್ಡೆ, ಗೋಧಿ, ಮೆಕ್ಕೆ ಜೋಳ, ಅಕ್ಕಿ, ಹಾಗೂ ಮರಗೆಣಸಿನಂತಹ ಪ್ರಧಾನ ಆಹಾರಗಳಲ್ಲಿ ದೊಡ್ಡ ಪ್ರಮಾಣದಲ್ಲಿ ಇದೆ.

ಕೈಗಾರಿಕೆಯಲ್ಲಿ, ಪಿಷ್ಟವನ್ನು ಸಕ್ಕರೆಗಳಾಗಿ ಪರಿವರ್ತಿಸಿ, ಉದಾಹರಣೆಗೆ ಅಂಕುರೀಕರಣದಿಂದ, ಹುಳಿಬರಿಸಿ, ಬಿಯರ್, ವಿಸ್ಕಿ ಮತ್ತು ಜೈವಿಕ ಇಂಧನದ ತಯಾರಿಕೆಯಲ್ಲಿ ಎಥನಾಲ್‍ನ್ನು ಉತ್ಪಾದಿಸಲಾಗುತ್ತದೆ. ಸಂಸ್ಕರಿಸಿದ ಆಹಾರಗಳಲ್ಲಿ ಬಳಸಲಾದ ಅನೇಕ ಸಕ್ಕರೆಗಳನ್ನು ಉತ್ಪಾದಿಸಲು ಅದನ್ನು ಸಂಸ್ಕರಿಸಲಾಗುತ್ತದೆ. ಕಾಗದ ತಯಾರಿಕೆ ಪ್ರಕ್ರಿಯೆಯಲ್ಲಿ ಅಂಟಾಗಿ ಬಳಸಲಪಡುವುದು ಪಿಷ್ಟದ ಅತಿ ದೊಡ್ಡ ಕೈಗಾರಿಕಾ ಆಹಾರೇತರ ಉಪಯೋಗವಾಗಿದೆ. ಇಸ್ತ್ರಿ ಮಾಡುವ ಮುನ್ನ, ಅವನ್ನು ಗರಿಗರಿಯಾಗಿಸಲು ಕೆಲವು ಉಡುಪುಗಳ ಭಾಗಗಳಿಗೆ ಪಿಷ್ಟವನ್ನು (**ಗಂಜಿ**) ಲೇಪಿಸಬಹುದು.

## ಬಾಹ್ಯ ಕೊಂಡಿಗಳು
* Starch - Stärke, ಪಿಷ್ಟದ ಮೇಲೆ ವೈಜ್ಞಾನಿಕ ಪತ್ರಿಕೆ

ವರ್ಗ:ಕಾರ್ಬೋಹೈಡ್ರೇಟುಗಳು
ಖಾತೆ ಪುಸ್ತಕ

**ಖಾತೆ ಪುಸ್ತಕ** (**ಕಿರ್ದಿ ಪುಸ್ತಕ**, **ಲೆಕ್ಕದ ಪುಸ್ತಕ**) ಲೆಕ್ಕದ ವಿತ್ತೀಯ ಏಕಮಾನದ ಲೆಕ್ಕದ ಪ್ರಕಾರದ ಅನುಸಾರವಾಗಿ ಅಳೆಯಲಾದ ಆರ್ಥಿಕ ವಹಿವಾಟುಗಳನ್ನು ದಾಖಲಿಸಲು ಮತ್ತು ಒಟ್ಟು ಮಾಡಲು ಇರುವ ಪ್ರಧಾನ ಪುಸ್ತಕ ಅಥವಾ ಗಣಕ ಕಡತವಾಗಿದೆ. ಇದರಲ್ಲಿ ಖರ್ಚುಗಳು ಹಾಗೂ ಜಮಾಗಳು ಪ್ರತ್ಯೇಕ ಲಂಬಸಾಲಿನಲ್ಲಿ ಇರುತ್ತವೆ ಮತ್ತು ಪ್ರತಿ ಲೆಕ್ಕಕ್ಕೆ ಆರಂಭಿಕ ವಿತ್ತೀಯ ಬಾಕಿ ಹಾಗೂ ಅಂತ್ಯದ ವಿತ್ತೀಯ ಬಾಕಿ ಇರುತ್ತದೆ.

## ಅವಲೋಕನ
ಖಾತೆ ಪುಸ್ತಕವು ದಿನಾಂಕದ ಪ್ರಕಾರ ಪ್ರತ್ಯೇಕ ವಹಿವಾಟುಗಳನ್ನು ಪಟ್ಟಿ ಮಾಡುವ ಆಧಾರವಾಗಿರುವ ದಿನಚರಿ ಪುಸ್ತಕಗಳಲ್ಲಿ ನಮೂದಾಗಿರುವ ಎಲ್ಲ ಮೊತ್ತಗಳ ಶಾಶ್ವತ ಸಾರಾಂಶವಾಗಿರುತ್ತದೆ. ಪ್ರತಿ ವಹಿವಾಟು ದಿನಚರಿ ಪುಸ್ತಕದಿಂದ ಒಂದು ಅಥವಾ ಹೆಚ್ಚು ಖಾತೆ ಪುಸ್ತಕಗಳಿಗೆ ಸಾಗುತ್ತದೆ. ಖಾತೆ ಪುಸ್ತಕಗಳಲ್ಲಿನ ಸಾರಾಂಶ ಮೊತ್ತಗಳಿಂದ ಒಂದು ಕಂಪನಿಯ ಹಣಕಾಸು ವಿವರಣೆಗಳನ್ನು ಸೃಷ್ಟಿಸಲಾಗುತ್ತದೆ.

ಖಾತೆ ಪುಸ್ತಕಗಳಲ್ಲಿ ಮಾರಾಟ ಖಾತೆ ಪುಸ್ತಕ (ಗ್ರಾಹಕರು ಕಂಪನಿಗೆ ಮಾಡುವ ವಹಿವಾಟುಗಳು), ಖರೀದಿ ಖಾತೆ ಪುಸ್ತಕ (ಕಂಪನಿಯು ಖರೀದಿಗಾಗಿ ಖರ್ಚುಮಾಡಿದ ಹಣ), ಮುಖ್ಯ ಖಾತೆ ಪುಸ್ತಕ (ಐದು ಮುಖ್ಯ ಲೆಕ್ಕದ ಪ್ರಕಾರಗಳನ್ನು ಪ್ರತಿನಿಧಿಸುತ್ತದೆ) ಸೇರಿವೆ.

## ಉಲ್ಲೇಖಗಳು
ವರ್ಗ:ಲೆಕ್ಕಶಾಸ್ತ್ರ
ಮೂಕಜ್ಜಿಯ ಕನಸುಗಳು (ಚಲನಚಿತ್ರ)

**ಮೂಕಜ್ಜಿಯ ಕನಸುಗಳು** ಶಿವರಾಮ ಕಾರಂತರ ಅದೇ ಹೆಸರಿನ ಕಾದಂರಿ ಆಧಾರಿತ ಕನ್ನಡ ಚಲನಚಿತ್ರ. ಇದು ೨೦೧೮ರ ಕೊನೆಯಲ್ಲಿ ತಯಾರಾಯಿತು. ಇದನ್ನು ಪಿ. ಶೇಷಾದ್ರಿಯವರ ನಿರ್ದೇಶನದಲ್ಲಿ ನವ್ಯಚಿತ್ರ ಕ್ರಿಯೇಶನ್ಸ್‌ನವರು ತಯಾರಿಸಿದ್ದಾರೆ.

## ಕಥೆ
ಡಾ. ಕೆ. ಶಿವರಾಮ ಕಾರಂತರ ಒಂದು ಪ್ರಮುಖ ಕಾದಂರಿ ಮೂಕಜ್ಜಿಯ ಕನಸುಗಳು.  ೧೯೭೭ ರಲ್ಲಿ ಈ ಕೃತಿಗೆ ಭಾರತದ ಜ್ಞಾನಪೀಠ ಪ್ರಶಸ್ತಿ ಲಭಿಸಿದೆ.  ಈ ಕೃತಿಯನ್ನು ದೃಶ್ಯರೂಪಕ್ಕೆ ತರುವ ಪ್ರಯತ್ನವೇ ಈ ಚಲನಚಿತ್ರ.

ಮೂಕಾಂಬಿಕೆಯದ್ದು ಬಾಲ್ಯವಿವಾಹ. ಲಗ್ನವಾದ ಕೆಲವೇ ದಿನಗಳಲ್ಲಿ ವಿಧವೆಯಾಗಿ ಮಡಿವಂತಿಕೆಯ  ಕಟ್ಟಳೆಯಂತೆ ಕೆಂಪು ಸೀರೆಯುಟ್ಟು ಮೂಲೆ ಸೇರುತ್ತಾಳೆ.  ವ್ಯಾವಹಾರಿಕ ಜಗತ್ತಿನೊಂದಿಗೆ ತಪ್ಪಿದ ಸಂಪರ್ಕ, ತನ್ಮೂಲಕ ಪ್ರಾಪ್ತವಾದ ಏಕಾಂತತೆ ಹಾಗೂ ಎಳೆವೆಯಿಂದಲೇ ಬೆಳೆಸಿಕೊಂಡ ಸಂವೇದನಾ ಸಾಮರ್ಥ್ಯದಿಂದ ಆಕೆಗೆ ವಸ್ತುಗಳಾಚೆಯ ಸಂಗತಿಗಳು ಕಾಣಿಸತೊಡಗಿ ಅವನ್ನು ನೇರಾವಾಗಿ ಹೇಳಿದ್ದರಿಂದ ಜನ ಮರುಳು ಎಂಬ ಪಟ್ಟ ಕಟ್ಟಿ ಶಿಕ್ಷಿಸುತ್ತಾರೆ.  ನೊಂದ ಮೂಕಾಂಬಿಕೆ ಲೌಕಿಕ ಜಗತ್ತಿನೊಂದಿಗೆ ಮಾತುಬಿಟ್ಟು ಮೂಕಿಯಾದವಳು, ವೃದ್ಧೆಯಾದಂತೆ ಮೂಕಜ್ಜಿಯಾಗುತ್ತಾಳೆ. ಈಗ ಮೂಕಜ್ಜಿ ಮೂಡೂರಿನಲ್ಲಿ ತನ್ನ ಸಂಬಂಧಿ ಸುಬ್ರಾಯನ ಆಶ್ರಯದಲ್ಲಿದ್ದಾಳೆ.  ಮೂಕಜ್ಜಿಯನ್ನು ಎಲ್ಲರೂ ತಲೆ ಸಮ ಇಲ್ಲದವಳು ಎಂದು ತಿಳಿದಿದ್ದಾಗ, ಆಕೆಗಿರುವ ವಿಶೇಷ ಶಕ್ತಿಯನ್ನು ಚರಿತ್ರೆಯ ವಿದ್ಯಾರ್ಥಿಯಾಗಿರುವ ಸುಬ್ರಾಯ ಗುರುತಿಸಿ ತನಗೆ ಸಿಕ್ಕ ಪ್ರಾಚೀನ ವಸ್ತುಗಳನ್ನು ಅಜ್ಜಿಯ ಕೈಗಿಡುತ್ತಾನೆ.  ಅದನ್ನು ಹಿಡಿದು ಕನಸು ಕಾಣುವ ಅಜ್ಜಿ ಪುರಾತನ ಜಗತ್ತನ್ನು ಬಿಚ್ಚಿಡುತ್ತಾಳೆ.  ಭಾರತೀಯ ಬದುಕಿನಲ್ಲಿ ಪ್ರಕೃತಿಯ ಪಾತ್ರ, ದೇವರು, ವಿಗ್ರಹ ಪೂಜೆ, ಲೈಂಗಿಕ ಸಂಬಂಧಗಳ ವಿಕಾಸ, ಧರ್ಮಗಳ ಹುಟ್ಟು ಮತ್ತು ತಿಕ್ಕಾಟಗಳ ವಿಕೃತಿ, ಸುಕೃತಿಗಳ ವಿಶ್ಲೇಷಣೆ ನಡೆಸುತ್ತಾಳೆ.  ಜೊತೆಗೆ ಚಿತ್ರದಲ್ಲಿ ಬೇರೆ ಉಪಕಥೆಗಳೂ ಇವೆ.

ಅದೇ ಊರಿನ ಗಾಣಿಗ ರಾಮಣ್ಣ ಮತ್ತು ಅವನ ಹೆಂಡತಿ ನಾಗಿಯ ಬದುಕಿನಲ್ಲಿ ಪ್ರವೇಶಿಸುವ ಶೀನಪ್ಪ ನಾಗಿಯನ್ನು ಮರುಳುಮಾಡಿ ಬಳಸಿಕೊಂಡು ಮಗುವಾದ ನಂತರ ಬೀದಿಪಾಲು ಮಾಡುತ್ತಾನೆ.  ನಾಗಿ ಎದೆಗುಂದದೆ ಮಗಳನ್ನು ಬೆಳೆಸಿದ್ದಾಳೆ.  ಅಪರಿಹಾರ್ಯವೆನಿಸಿದ್ದ ಘಟ್ಟವನ್ನು ಮುಟ್ಟಿದ್ದ ನಾಗಿ ಮತ್ತು ರಾಮಣ್ಣರ ಬದುಕಿನ ಒಡಕನ್ನು ಮುಚ್ಚಲು ಮೂಕಜ್ಜಿ ಯತ್ನ ನಡೆಸಿ ಅದರಲ್ಲಿ ಯಶಸ್ವಿಯಾಗುತ್ತಾಳೆ.

ಸುಬ್ರಾಯನ ಸ್ನೇಹಿತ ಜನಾರ್ಧನ ಎಡಬಿಡಂಗಿ ವಿದ್ಯಾವಂತ.  ಹೆಣ್ಣುಗಳ ಜೊತೆ ಚಕ್ಕಂದವಾಡುತ್ತ ವಿವಾಹ ಜೀವನದ ಜವಾಬ್ದಾರಿಯಿಂದ ದೂರಸರಿಯುವ ಅವನ ಬದುಕಿನ ಪರಿಯನ್ನು ಅರಿತ ಮೂಕಜ್ಜಿ ಅವನನ್ನು ಎಚ್ಚರಿಸುತ್ತಾಳೆ.

ಜೀವನದಲ್ಲಿ ಹೆಣ್ಣಿನ ಸಂಬಂಧವನ್ನು ನಿರಾಕರಿಸುತ್ತಾ ಅಥವಾ ಆ ಬಗೆಯ ಸೋಗನ್ನು ಹಾಕುತ್ತಾ ಡೋಂಗಿ ವೇದಾಂತವನ್ನು ಮುಂದೆ ಮಾಡಿ ಸಮಯಕ್ಕೆ ತಕ್ಕಂತೆ ಪಾರಮಾರ್ಥ ಉಲ್ಲೇಖಿಸುವ ಅನಂತರಾಯನ ಒಳಗನ್ನು ಕಂಡ ಆಕೆ ಆತನಿಗೂ ರಾಮದಾಸನಿಗೂ ಇರುವ ಲೈಂಗಿಕ ಸಂಬಂಧವನ್ನು ಬಯಲಿಗೆಳೆಯುತ್ತಾಳೆ.

ಹೀಗೆ ಆಸ್ತಿಕಳೂ ಅಲ್ಲದ; ನಾಸ್ತಿಕಳೂ ಅಲ್ಲದ ಮೂಕಜ್ಜಿ ಅಸ್ತತ್ವವಾದಿಯಂತೆ ಮಾನವ ಮೌಲ್ಯಗಳನ್ನು ಮೆರೆಯುತ್ತಾ ಮನುಷ್ಯನ ಅನ್ವೇಷಕ ಪ್ರವೃತ್ತಿಯ ಮೂರ್ತರೂಪವಾಗಿದ್ದಾಳೆ.

### ನಿರ್ದೇಶಕರ ಮಾತು 
ಮೂಕಜ್ಜಿಯ ಕನಸುಗಳು ಬಗ್ಗೆ ನಿರ್ದೇಶಕ ಪಿ. ಶೇಷಾದ್ರಿಯವರ ಮಾತು:

## ತಾಂತ್ರಿಕ ಗುಂಪು 
## ಕಲಾವಿದರು 
## ಗೌರವ, ಪ್ರಶಸ್ತಿ 
# ಮೂಕಜ್ಜಿಯ ಕನಸುಗಳು ಚಲನಚಿತ್ರವು ೧೧ನೆಯ ಬೆಂಗಳೂರು ಅಂತಾರಾಷ್ಟ್ರೀಯ ಚಲನ ಚಿತ್ರೋತ್ಸವದಲ್ಲಿ (ಫೆಬ್ರವರಿ ೨೦೧೯) ಕನ್ನಡ ವಿಭಾಗದಲ್ಲಿ ಸ್ಪರ್ಧೆಗೆ ಆಯ್ಕೆಯಾಗಿತ್ತು.
# ೧೧ನೆಯ ಬೆಂಗಳೂರು ಅಂತಾರಾಷ್ಟ್ರೀಯ ಚಲನ ಚಿತ್ರೋತ್ಸವದಲ್ಲಿ ಕನ್ನಡ ಸಿನಿಮಾ ಸ್ಪರ್ಧೆ ವಿಭಾಗದಲ್ಲಿ ಪ್ರಥಮ ಬಹುಮಾನ.

## ಉಲ್ಲೇಖಗಳು 

ವರ್ಗ:ಕನ್ನಡ ಚಲನಚಿತ್ರಗಳು
ವರ್ಗ:ಕಾದಂಬರಿ ಆಧಾರಿತ ಕನ್ನಡ ಚಿತ್ರಗಳು
ವರ್ಗ:ವರ್ಷ-೨೦೧೯ ಕನ್ನಡಚಿತ್ರಗಳು
ಗಾರೆ

thumb|ಇಟ್ಟಿಗೆಗಳನ್ನು ಹಿಡಿದಿಟ್ಟಿರುವ ಗಾರೆ

**ಗಾರೆ**ಯು (**ಗಚ್ಚು**) ಕಲ್ಲುಗಳು, ಇಟ್ಟಿಗೆಗಳು, ಮತ್ತು ಕಾಂಕ್ರೀಟಿನ ಕಟ್ಟಡ ಘಟಕಗಳಂತಹ ನಿರ್ಮಾಣ ಖಂಡಗಳನ್ನು ಬಂಧಿಸಲು, ಅವುಗಳ ನಡುವಿನ ಅನಿಯಮಿತ ಅಂತರಳನ್ನು ತುಂಬಿ ಮುಚ್ಚಲು, ಮತ್ತು ಕೆಲವೊಮ್ಮೆ ಕಟ್ಟಡದ ಗೋಡೆಗಳಲ್ಲಿ ಅಲಂಕಾರಿಕ ಬಣ್ಣಗಳು ಅಥವಾ ವಿನ್ಯಾಸಗಳನ್ನು ಸೇರಿಸಲು ಬಳಸಲಾಗುವ ರೂಪಿಸಬಲ್ಲ ಪೇಸ್ಟ್. ಅದರ ಅತ್ಯಂತ ವಿಶಾಲ ಅರ್ಥದಲ್ಲಿ, ಗಾರೆಯು ಡಾಮರು ಮೇಣ, ಕಲ್ಲರಗು, ಮತ್ತು ಮಣ್ಣಿನ ಇಟ್ಟಿಗೆಗಳ ನಡುವೆ ಬಳಸಲಾದಂತಹ ಮೃದು ಮಣ್ಣು ಅಥವಾ ಜೇಡಿಯನ್ನು ಒಳಗೊಂಡಿರುತ್ತದೆ.

ಸಿಮೆಂಟ್ ಗಾರೆಯು ಒಣಗಿದಾಗ ಗಟ್ಟಿಯಾಗುತ್ತದೆ, ಪರಿಣಾಮವಾಗಿ ಒಟ್ಟಾರೆ ರಚನೆಯು ಗಡುಸಾಗುತ್ತದೆ; ಆದರೆ ಗಾರೆಯು ನಿರ್ಮಾಣ ಖಂಡಗಳು ಹಾಗೂ ಗಾರೆಕೆಲಸದಲ್ಲಿನ ಬಿಟ್ಟುಕೊಡಲಾದ ಅಂಶಕ್ಕಿಂತ ದುರ್ಬಲವಾಗಿರಲು ಉದ್ದೇಶಿಸಲಾಗುತ್ತದೆ, ಏಕೆಂದರೆ ಗಾರೆಯ ರಿಪೇರಿಯು ನಿರ್ಮಾಣ ಖಂಡಗಳಿಗಿಂತ ಸುಲಭ ಮತ್ತು ಕಡಿಮೆ ದುಬಾರಿಯಾಗಿರುತ್ತದೆ. ಗಾರೆಗಳನ್ನು ಸಾಮಾನ್ಯವಾಗಿ ಮರಳು, ಒಂದು ಬಂಧಕ, ಹಾಗೂ ನೀರಿನ ಮಿಶ್ರಣದಿಂದ ತಯಾರಿಸಲಾಗುತ್ತದೆ.

## ಉಲ್ಲೇಖಗಳು
*What Is Mortar - Introduction To Mortar 

ವರ್ಗ:ನಿರ್ಮಾಣ ಸಾಮಗ್ರಿಗಳು
ಗಾಯನ

thumb

**ಗಾಯನ**ವು (**ಹಾಡುಗಾರಿಕೆ**, **ಹಾಡುವಿಕೆ**) ಧ್ವನಿಯಿಂದ ಸಾಂಗೀತಕ ಶಬ್ದಗಳನ್ನು ಉತ್ಪಾದಿಸುವ ಕ್ರಿಯೆ ಮತ್ತು ನಿರಂತರ ಸ್ವರಪ್ರಸ್ತಾರಪಾಲನೆ, ತಾಳ, ಮತ್ತು ಬಗೆಬಗೆಯ ಗಾಯನ ತಂತ್ರಗಳ ಬಳಕೆಯಿಂದ ಕ್ರಮಬದ್ಧ ಮಾತನ್ನು ವರ್ಧಿಸುತ್ತದೆ. ಹಾಡುವವನನ್ನು **ಗಾಯಕ** ಅಥವಾ **ಹಾಡುಗಾರ**ನೆಂದು ಕರೆಯಲಾಗುತ್ತದೆ. ಗಾಯಕರು ಸಂಗೀತ ವಾದ್ಯಗಳ ಜೊತೆಗೆ ಅಥವಾ ಇಲ್ಲದೆಯೇ ಹಾಡಬಹುದಾದ ಸಂಗೀತವನ್ನು (ಆರಿಯಗಳು, ಗಾಯನರೂಪದ ವಾಚನಗಳು, ಹಾಡುಗಳು, ಇತ್ಯಾದಿ) ಪ್ರಸ್ತುತಪಡಿಸುತ್ತಾರೆ. ಗಾಯನವನ್ನು ಹಲವುವೇಳೆ ಸಂಗೀತಗಾರರ ತಂಡದಲ್ಲಿ ಪ್ರಸ್ತುತಪಡಿಸಲಾಗುತ್ತದೆ, ಉದಾಹರಣೆಗೆ ಗಾಯಕವೃಂದ ಅಥವಾ ವಾದ್ಯಗಾರರ ಗೋಷ್ಠಿ. ಗಾಯಕರು ಒಬ್ಬರೇ ಹಾಡಬಹುದು ಅಥವಾ ಒಂಟಿ ವಾದ್ಯದಿಂದ (ಕಲಾಗೀತಗಳು ಅಥವಾ ಕೆಲವು ಜ್ಯಾಜ಼್ ಶೈಲಿಗಳಲ್ಲಿರುವಂತೆ) ಸ್ವರಮೇಳ ವಾದ್ಯವೃಂದ ಅಥವಾ ದೊಡ್ಡ ವಾದ್ಯಗೋಷ್ಠಿವರೆಗೆ ಯಾವುದಾದರೂ/ಯಾರಾದರೂ ಜೊತೆಗೂಡಿ ಹಾಡಬಹುದು.

## ಉಲ್ಲೇಖಗಳು
ವರ್ಗ:ಸಂಗೀತ ವೃತ್ತಿಗಳು
ರಂಜನಿ ರಾಘವನ್

**ರಂಜನಿ ರಾಘವನ್** ಅವರು ಬೆಂಗಳೂರಿನಲ್ಲಿ ಜನಿಸಿದರು. ಅವರು ರೂಪಾಂತರಾ ಅಮೇಚರ್ ಥಿಯೇಟರ್ ತಂಡದ ನಿರ್ದೇಶನದ ಮತ್ತು ನಿರ್ಮಾಣದ ಅನೇಕ ನಾಟಕಗಳಲ್ಲಿ ನಟಿಸಿದ ಒಬ್ಬ ದೂರದರ್ಶನ ಮತ್ತು ಸಿನಿಮಾ ನಟಿ."ಪುಟ್ಟಗೌರಿ ಮದುವೆ" ಎಂಬ ಹೆಸರಿನ ಕನ್ನಡ ಟವಿ ಧಾರವಾಹಿಯಲ್ಲಿ ಅವರು ಅಭಿನಯಸಿದ್ದಾರೆ.

## ಆರಂಭಿಕ ಜೀವನ
ರಂಜನಿ ಸಾಂಪ್ರದಾಯಿಕ ಕುಟುಂಬದಲ್ಲಿ ಜನಿಸಿದವರು.ಅವರು ಲಲಿತ ಕಲೆ ಮತ್ತು ಸಾಹಿತ್ಯದಲ್ಲಿ ಬಹಳ ಅಸಕ್ತಿ ಹೊಂದಿದ್ದರು.ಅವರು ಗುರು ವಿದ್ವಾನ್,ಚಿಂತಾಲ್ಪಲ್ಲಿ ಶ್ರೀನಿವಾಸ್ ಮತ್ತು ಆಶಾ ವಿಶ್ವನಾಥರಿಂದ ಎಂಟನೆಯ ವಯಸ್ಸಿನಲ್ಲಿ ಕರ್ನಾಟಿಕ್ ಸಂಗೀತವನ್ನು ಕಲಿಯಲು ಪ್ರಾರಂಭಿಸಿದರು. ಅವರು ವಿದ್ಯಾರ್ಥಿಯಾಗಿ, ಅನೇಕ ರಾಜ್ಯ ಮತ್ತು ಜಿಲ್ಲೆಯ ಮಟ್ಟದ ಹಾಡುಗಾರಿಕೆ ಮತ್ತು ಸಾಹಿತ್ಯಿಕ ಸ್ಪರ್ಧೆಗಳಲ್ಲಿ ಪಾಲ್ಗೊಂಡರು ಮತ್ತು ಬಹುಮಾನಗಳನ್ನು ಗೆದ್ದರು.

## ಶಿಕ್ಷಣ
ರಂಜನಿ ಶೇಷಾದ್ರಿಪುರಂ ಕಾಲೇಜಿನಲ್ಲಿ ತಮ್ಮ ಬಿ.ಕಾಂ ಪದವಿಯನ್ನು ಹಾಗೂ ಸರ್.ಎಮ್.ವಿ.ಐ.ಟಿ ಕಾಲೇಜಿನಲ್ಲಿ ಎಂ.ಬಿ.ಎ(ಎಚ್.ಆರ್ ಮತ್ತು ಮಾರ್ಕೆಟಿಂಗ್) ಮಾಡಿದ್ದಾರೆ.

## ವೃತ್ತಿ ಜೀವನ
ರಂಜನಿ ತಮ್ಮ ನಟನಾ ವೃತ್ತಿಯನ್ನು 'ಆಕಾಶದೀಪ'ಎಂಬ ಧಾರವಾಹಿಯ ಮೂಲಕ ಪ್ರಾರಂಭಿಸಿದರು.ನಂತರ 'ಕೆಳದಿ ಚೆನ್ನಮ್ಮ'ದಲ್ಲಿಯೂ ಅಭಿನಯಿಸಿದರು.'ಪುಟ್ಟಗೌರಿ ಮದುವೆ' ಎಂಬ ಧಾರವಾಹಿಯಿಂದ, ಸಣ್ಣ ಪರದೆಯಲ್ಲಿ ತಮ್ಮ ದೊಡ್ಡ ಖ್ಯಾತಿ ಮತ್ತು ಯಶಸ್ಸನ್ನು ಗಳಿಸಿದರು.ಅಲ್ಲಿ ಅವರು ಶೀರ್ಷಿಕೆ ಪಾತ್ರವಾದ ಗೌರಿ ಪಾತ್ರವನ್ನು ನಿರ್ವಹಿಸಿದ್ದಾರೆ.ನಂತರದಲ್ಲಿ ೨೦೧೭ ರಲ್ಲಿ ಜಡೇಶ್ ಕುಮಾರ್ ಹಂಪಿ ನಿರ್ದೇಶಿಸಿದ 'ರಾಜಹಂಸ'ಚಿತ್ರದಲ್ಲಿ ಅಭಿನಯಿಸಿದರು.ಟಕ್ಕರ್ ಅವರ ಎರಡನೆಯ ಚಿತ್ರ.ಇದಲ್ಲದೇ 'ಟ್ರೇನ್ ಟು ಪಾಕಿಸ್ತಾನ್','ಕರ್ವಾಲೋ','ರಾಮಧಾನ್ಯ','ಯಹೂದಿ ಹುಡುಗಿ'ಮುಂತಾದ ನಾಟಕಗಳಲ್ಲಿ ಪ್ರಮುಖ ಪಾತ್ರವನ್ನು ವಹಿಸಿದ್ದಾರೆ.. ಇವರು "ಕತೆ ಡಬ್ಬಿ" ಎನ್ನುವ ಕತಾಸಂಕಲನವನ್ನು ಪ್ರಕಟಿಸಿದ್ದಾರೆ.   

## ಧಾರವಾಹಿಗಳು
೨೦೧೩ ರಲ್ಲಿ ಆಕಾಶದೀಪದಲ್ಲಿ ಅಮ್ರತ ಪಾತ್ರದಲ್ಲಿ, ೨೦೧೪ ರಲ್ಲಿ ಕೆಳದಿ ಚೆನ್ನಮ್ಮದಲ್ಲಿ ನಾಗವೇಣಿ ಪಾತ್ರದಲ್ಲಿ ಹಾಗೂ ನಂತರದಲ್ಲಿ ಪುಟ್ಟಗೌರಿ ಮದುವೆಯಲ್ಲಿ ಗೌರಿ ಪಾತ್ರದಲ್ಲಿ ಅಭಿನಯಿಸಿದ್ದಾರೆ.ರಂಜನಿಯವರು ಪೌರ್ಣಮಿ ತಿಂಕಲ್ ಎಂಬ ಮಲಯಾಳಂ ಧಾರವಾಹಿಯಲ್ಲಿ ಪೌರ್ಣಮಿ ಎಂಬ ಪಾತ್ರದಲ್ಲಿ ಅಭಿನಯಿಸಿದ್ದಾರೆ.೨೦೧೯ ರಲ್ಲಿ ಇಷ್ಟದೇವತೆ ಧಾರವಾಹಿಯ ಸಹ ನಿರ್ಮಾಪಕಿಯಾಗಿಯೂ ಕಾರ್ಯನಿರ್ವಹಿಸಿದ್ದಾರೆ.ಪ್ರಸ್ತುತ ಅವರು ಕಲರ್ಸ್ ಕನ್ನಡ ವಾಹಿನಿಯಲ್ಲಿ ಪ್ರಸಾರವಾಗುತ್ತಿರುವ 'ಕನ್ನಡತಿ'ಧಾರವಾಹಿಯಲ್ಲಿ ಭುವನೇಶ್ವರಿ ಎಂಬ ಪಾತ್ರದಲ್ಲಿ ಅಭಿನಯಿಸುತ್ತಿದ್ದಾರೆ.

## ಪ್ರಶಸ್ತಿಗಳು ಮತ್ತು ಗೌರವಗಳು
೨೦೧೫,೨೦೧೬,೨೦೧೭ ರಲ್ಲಿ ಕಲರ್ಸ್ ಕನ್ನಡ ಅನುಬಂಧ ಅವಾರ್ಡ್ಸ್ ನ ಮನೆ ಮೆಚ್ಚಿದ ಸೊಸೆ, ೨೦೧೬ ರಲ್ಲಿ ಕಲರ್ಸ್ ಕನ್ನಡ ಅನುಬಂಧ ಅವಾರ್ಡ್ಸ್ ನ ಜನ ಮೆಚ್ಚಿದ ನಾಯಕಿ, ೨೦೧೭ ರಲ್ಲಿ ಮಿಸ್ ಸೂಪರ್ ಮಾದರಿ ಬೆಂಗಳೂರು, ೨೦೧೭ ರಲ್ಲಿ ರಾಜಹಂಸ ಚಿತ್ರಕ್ಕೆ ಭರವಸೆಯ ನಾಯಕಿಯ ಹೆಗ್ಗಳಿಕೆ ಕೂಡ ಇವರಿಗಿದೆ.

## ರಂಜನಿ ರಾಘವನ್ ಅವರ ಅಭಿನಯದ ಚಲನಚಿತ್ರಗಳ ಪಟ್ಟಿ
## ಉಲ್ಲೇಖಗಳು
## ಬಾಹ್ಯ ಕೊಂಡಿಗಳು
* 

ವರ್ಗ:ನಟಿಯರು
ವರ್ಗ:ಕನ್ನಡ ಚಲನಚಿತ್ರ ನಟಿಯರು
ವರ್ಗ:ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಮಣಿಕರ್ಣಿಕ: ದ ಕ್ವೀನ್ ಆಫ್ ಝಾನ್ಸಿ

ಈ ಚಲನಚಿತ್ರವು ಝಾನ್ಸಿಯ ರಾಣಿ ಲಕ್ಷ್ಮೀಬಾಯಿಯ ಜೀವನವನ್ನು ಆಧರಿಸಿದ ಈ ಸಿನಿಮಾವು ೨೦೧೯ ರ ಭಾರತೀಯ ಮಹಾಕಾವ್ಯದ ಜೀವನಚರಿತ್ರೆಯ ಚಿತ್ರ. ಇದನ್ನು ಕೆ.ವೆ.ವಿಜಯೇಂದ್ರ ಪ್ರಸಾದ ಅವರ ಚಿತ್ರಕಥೆಯಿಂದ ರಾಧಾಕೃಷ್ಣ ಜಗರ್ಲಾಮುಡಿ ಮತ್ತು ಕಂಗನಾ ರಣಾವತ್ ನಿರ್ದೇಶಿಸಿದರು ಮತ್ತು ಜ಼ೀ ಸ್ಟುಡಿಯೋಸ್,ಕಮಲ್ ಜೈನ್ ಮತ್ತು ನಿಶಾಂತ್ ಶೆಟ್ಟಿ ಅವರು ನಿರ್ಮಿಸಿದರು. ಈ ಚಿತ್ರದಲ್ಲಿ ಕಂಗನಾ ರಣಾವತ್ ರವರು ಪ್ರಧಾನ ಪಾತ್ರದಲ್ಲಿ ನಟಿಸಿದ್ದಾರೆ.
=ಪಾತ್ರಗಳು=
*ಕಂಗನಾ ರಣಾವತ್ - ಝಾನ್ಸಿ ರಾಣಿ ಲಕ್ಷ್ಮೀಬಾಯಿ (ಮಣಿಕರ್ಣಿಕ,ಮನು).
*ಮೊಹಮ್ಮದ್ ಜ಼ೀಶನ್ ಅಯುಬ್ಬ್ - ಸದಾಶಿವ.
*ಅತುಲ್ ಕುಲಕರ್ಣಿ - ತಾತ್ಯ ಟೊಪೆ.
*ಜಿಶ್ಶು ಸೇನ್ ಗುಪ್ತ - ಗಂಗಾಧರ್ ರಾವ್.
*ರಿಚರ್ಡ್ ಕೀಪ್ - ಜನರಲ್ ಹೆನ್ರಿ ರೋಜ಼್.
*ಸುರೇಶ್ ಒಬೆರಾಯ್ - ಬಾಜಿರಾವ್.
*ವೈಭವ್ ತತ್ವವಾಡಿ - ಪುರಾನ್ ಸಿಂಗ್.
*ಅಂಕಿತ ಲೋಕಂಡೆ - ಝಲ್ಕರೀ ಬಾಯಿ.
*ಯಶ್ ಟಾಂಕ್ - ರಾವ್ ತುಲಾ ರಾಮ್.
*ಆರ್.ಭಕ್ತಿ ಕ್ಲೈನ್ - ಲಾರ್ಡ್ ಕ್ಯಾನಿಂಗ್.
*ಮಿಷ್ಠಿ - ಕಾಶಿ ಬಾಯಿ.
*ಉನ್ನತಿ ದವರ - ಮಂದಾರ್.
*ರಾಜೀವ್ ಕಚ್ರೂ - ಗುಲ್ ಮೊಹಮ್ಮದ್.
*ನಲ್ನೀಶ್ ನೀಲ್ - ತೀರ್ ಸಿಂಗ್.
*ಮನೀಶ್ ವಧ್ವಾ - ಮೊರೊಪಂತ್.
*ಕುಲ್ಭೂಷಣ್ ಕರಬಂಧ - ದಿಕ್ಸಿತ್ ಜಿ.
*ತಹೆರ್ ಶಬ್ಬಿರ್ - ಸಂಗ್ರಾಮ್ ಸಿಂಗ್.
*ನಿಹಾರ್ ಪಾಂಡ್ಯ - ಪ್ರಣ್ ಸುಖ್ ಯಾದವ್.

=ಸಂಗೀತ=

### ಹಿಂದಿ 
### ತೆಲುಗು
ಚೈತನ್ಯ ಪ್ರಸಾದ್ ರವರು ಎಲ್ಲಾ ಲಿರಿಕ್ಸ್ ಗಳನ್ನು ಬರೆದಿದ್ದಾರೆ.

### ತಮಿಳು 
=ಬಿಡುಗಡೆ=
ಈ ಚಿತ್ರವು ಭಾರತದ ಸಿ.ಬಿ.ಎಫ್.ಸಿ(CBFC) ವತಿಯಿಂದ ಪ್ರಮಾಣೀಕರಿಸಲ್ಪಟ್ಟಿದೆ ಮತ್ತು  ಚಲನಚಿತ್ರವನ್ನು ವೇಳಾಪಟ್ಟಿಯಲ್ಲಿ ಬಿಡುಗಡೆ ಮಾಡಲು ಸಿದ್ಧಪಡಿಸಲಾಗಿದೆ. ಇದರ ರನ್ಟೈಮ್ ೧೪೮ ನಿಮಿಷಗಳು. ಈ ಚಿತ್ರವು ವಿಶ್ವದ್ಯಾಂತ ೫೦ ದೇಶಗಳಲ್ಲಿ ಹಿಂದಿ,ತಮಿಳು ಮತ್ತು ತೆಲುಗು ಭಾಷೆಗಳಲ್ಲಿ ೩೭೦೦ ಪರದೆಯ ಮೇಲೆ ಬಿಡುಗಡೆಯಾಯಿತು.

=ಉಲ್ಲೇಖಗಳು=

## ಉಲ್ಲೇಖಗಳು
ಜಾನ್ ಲೋಗ್ಗಿ ಬೇರ್ಡ್

**ಜಾನ್ ಲೋಗ್ಗಿ ಬೇರ್ಡ್** ಸ್ಕಾಟಿಷ್ ಎಂಜಿನಿಯರ್ ಆಗಿದ್ದು,ಯಾಂತ್ರಿಕ ದೂರದರ್ಶನ(ಟೆಲಿವಿಷನ್)ವನ್ನು ಕಂಡುಹಿಡಿದ ಸಂಶೋಧಕರಾಗಿದ್ದಾರೆ. ಇವರು ಆಗಸ್ಟ್ ೧೩, ೧೮೮೮ ರಂದು ಜನಿಸಿದರು.
=ವೈಯಕ್ತಿಕ ಜೀವನ=
ಜಾನ್ ಬೇರ್ಡ್ ಅವರು ೧೩ ಆಗಸ್ಟ್ ೧೮೮೮ ರಂದು ಡನ್ಬಾರ್ಟನ್ಶೈರ್ನ ಹೆಲೆನ್ಸ್ಬರ್ಗ್ನಲ್ಲಿ ಜನಿಸಿದರು. ಇವರು ಸ್ಕಾಟ್ಲ್ಯಾಂಡ್ನ ಸ್ಥಳೀಯ ಚರ್ಚಿನ ರೆವರೆನ್ಸ್ ಜಾನ್ ಬೇರ್ಡ್ ಹಾಗೂ ಜೆಸ್ಸಿ ಮಾರಿಸನ್ ಇಂಗ್ಲಿಸ್ ಅವರ ನಾಲ್ಕು ಮಕ್ಕಳಲ್ಲಿ ಕಿರಿಯರಾಗಿದ್ದರು. ಕುಟುಂಬದಲ್ಲಿ ಇಬ್ಬರು ಹೆಣ್ಣು ಮಕ್ಕಳು ಹಾಗೂ ಮೂವರು ಗಂಡು ಮಕ್ಕಳಿದ್ದರು. ಜಾನ್ ಲೋಗ್ಗಿ ಬೇರ್ಡ್ ೧೯೩೧ರಲ್ಲಿ ಮಾರ್ಗರೇಟ್ ಅಲ್ಬು ಅವರನ್ನು ವಿವಾಹವಾದರು. ಇವರಿಗೆ ಇಬ್ಬರು ಮಕ್ಕಳು:ಡಯಾನಾ ಬೇರ್ಡ್ ಮತ್ತು ಮಾಲ್ಕಮ್ ಬೇರ್ಡ್
=ವಿದ್ಯಾಭ್ಯಾಸ=
ಬೇರ್ಡ್ ಹೆಲೆನ್ಸ್ಬರ್ಗ್ನಲ್ಲಿ ತನ್ನ ಪ್ರಾಥಮಿಕ ಶಿಕ್ಷಣವನ್ನು ಮುಗಿಸಿದರು. ಶಾಲೆಯಲ್ಲಿ ಛಾಯಾಗ್ರಹಣವು ಒಂದು ವಿಶೇಷ ವಿಷಯವಾಗಿತ್ತು. ಬೇರ್ಡ್ ಅವರು ಛಾಯಾಗ್ರಹಣದ ಬಗ್ಗೆ ಹೆಚ್ಚಿನ ಆಸಕ್ತಿಯನ್ನು ತೋರಿದ್ದರು. ಇದರ ಸಹಾಯದಿಂದ ತನ್ನ ೧೨ನೆಯ ವಯಸ್ಸಿನಲ್ಲಿಯೇ ತನ್ನ ಗೆಳೆಯರೊಂದಿಗೆ ಕಲಿತು,ಒಂದು ದೂರದರ್ಶನದ ಜಾಲವನ್ನು ನಿರ್ಮಿಸಿದರು. ಮುಂದೆ ರಾಯಲ್ ಟೆಕ್ನಿಕಲ್ ಕಾಲೇಜ್ ಹಾಗೂ ಗ್ಲ್ಯಾಸ್ಗೋದ ವಿಶ್ವವಿದ್ಯಾನಿಲಯದಲ್ಲಿ ಶಿಕ್ಷಣವನ್ನು ಪಡೆದರು.
=ವೃತ್ತಿ ಜೀವನ=
ತನ್ನ ೨೬ನೆಯ ವಯಸ್ಸಿನಲ್ಲಿ ಸಹಾಯಕ ಎಂಜಿನಿಯರ್ ಆದರು. ಇದೇ ಸಮಯದಲ್ಲಿ ಮೊದಲ ಮಹಾಯುದ್ಧ ಪ್ರಾರಂಭವಾಯಿತು. ಯುದ್ಧ ಮುಗಿಯುತ್ತಿದ್ದಂತೆ ಕಾಲು ಚೀಲಗಳ ತಯಾರಿಕೆಯ ಪುಟ್ಟ ಕಾರ್ಖಾನೆಯೊಂದನ್ನು ನಡೆಸಿದರು. ಕೆಲವು ತಿಂಗಳುಗಳಲ್ಲಿಯೇ ೧೫೦೦ಕ್ಕೂ ಹೆಚ್ಚು ಪೌಂಡುಗಳಷ್ಟು ಹಣವನ್ನು ಗಳಿಸಿದರು. ೧೯೨೨ರಲ್ಲಿ ಅಂದರೆ ತನ್ನ ೩೪ನೇ ವಯಸ್ಸಿನಲ್ಲಿ ಬೇರ್ಡ್ ಟೆಲಿವಿಷನ್ ಸಂಶೋಧನೆಯ ಪ್ರಯೋಗದಲ್ಲಿ ತೊಡಗಿದರು. ಹ್ಯಾಟುಗಳನ್ನು ಪ್ಯಾಕ್ ಮಾಡುವ ಕಾರ್ಡ್ ಬೋರ್ಡ್ ಪೆಟ್ಟಿಗೆ,ಕತ್ತರಿ,ಚುಚ್ಚುವ ಸೂಜಿಗಳು,ಬೈಸಿಕಲ್ ಲೈಟ್ ಮಸೂರಗಳನ್ನೆಲ್ಲ ಬಳಸಿ,ಅದನ್ನು ಗುಂಡಾದ ಬಿಲ್ಲೆಯ ಮಾದರಿಯಲ್ಲಿ ಕತ್ತರಿಸಿದರು. ಈ ಬಿಲ್ಲೆಯನ್ನು ತಿರುಗಿಸಿದಾಗ ಪ್ರಜ್ವಲಗೊಂಡ ವಸ್ತು, ಬೆಳಕಿನ ಚುಕ್ಕೆಗಳಲ್ಲಿ ಕಾಣಿಸಿಕೊಂಡಿತು. ಮುಂದಿನ ಪ್ರಯೋಗಗಳಿಗೆ ಹಣದ ಅಭಾವ ಕಾಡತೊಡಗಿತು. ಪತ್ರಿಕೆಗಳಲ್ಲಿ,ಹಲವು ಜಾಹೀರಾತುಗಳಲ್ಲಿ ಪ್ರಕಟಿಸಿದರು. ಈ ಜಾಹೀರಾತುಗಳ ಫಲವಾಗಿ ಸ್ವಲ್ಪ ಹಣವೂ ಒದಗಿತು. ಇದರ ಸಹಾಯದಿಂದ ಪ್ರಯೋಗಗಳನ್ನು ಮುಂದುವರಿಸಿದರು. ೧೯೨೫ರ ವೇಳೆಗೆ ತಾನು ತಯಾರಿಸಿದ ದೂರದರ್ಶನವನ್ನು ಜನತೆಯ ಮುಂದಿಟ್ಟರು. ಮೊದಲಿಗೆ ಆಪೊರೇಟ್ ಮಾಡಿದಾಗ ಮಸುಕಾಗಿರುವ ಚಿತ್ರಗಳು ಮೂಡಿದ್ದವು. ನಂತರ ೧೯೨೫ನೇ ಅಕ್ಟೋಬರ್ ೬ರಂದು ತನ್ನ ದೂರದರ್ಶನ ಯಂತ್ರದಲ್ಲಿ,ಬೆಳಕನ್ನು ವಿದ್ಯುತ್ ಸಂಕೇತಗಳ ರೂಪದಲ್ಲಿ ಪರಿವರ್ತಿಸುವ ಒಂದು ಸಾಧನವನ್ನು ಅಳವಡಿಸಿದಾಗ,ಸ್ವಿಚ್ ಒತ್ತಿದ ಕೂಡಲೇ ಸ್ಪಷ್ಟ ಚಿತ್ರವು ಬರುವುದನ್ನು ಕಂಡರು. ಹೀಗೆ ಇವರು ತಾನು ಸಂಶೋಧಿಸಿದ ದೂರದರ್ಶನವನ್ನು ಜಗತ್ತಿಗೆ ಪರಿಚಯಿಸಿದರು.
=ಪ್ರಕಟಣೆ=
*ಜಾನ್ ಲೋಗ್ಗಿ ಬೇರ್ಡ್,ಟೆಲಿವಿಷನ್ ಆಂಡ್ ಮಿ:ದಿ ಮೆಮೊರೀಸ್ ಆಫ್ ಜಾನ್ ಲೋಗ್ಗಿ ಬೇರ್ಡ್.
*ಜಾನ್ ಲೋಗ್ಗಿ ಬೇರ್ಡ್,ಟೆಲಿವಿಷನ್ ಪೈಯೋನೀರ್.
=ನಿಧನ=
ಜಾನ್ ಲೋಗ್ಗಿ ಬೇರ್ಡ್ ೧೪ ಜೂನ್, ೧೯೪೬ರಂದು ಇಂಗ್ಲೆಂಡ್ನ ಸಸೆಕ್ಸ್ ನಲ್ಲಿ ನಿಧನರಾದರು.

## ಉಲ್ಲೇಖಗಳು 
ವರ್ಗ:ವಿಜ್ಞಾನ
ವರ್ಗ:ವಿಜ್ಞಾನಿಗಳು
ನಾಡೋಜ

ನಾಡೋಜ  ಇದು ಹಂಪಿಯ ಕನ್ನಡ ವಿಶ್ವವಿದ್ಯಾಲಯ ಕೊಡುವ ಡಿ. ಲಿಟ್ ಸಮಾನವಾದ ಪದವಿ. ಇದನ್ನು ಪ್ರತಿ ವರ್ಷ ವಿವಿಧ ಕ್ಷೇತ್ರಗಳಲ್ಲಿನ ಸಾಧಕರಿಗೆ ಪ್ರಧಾನ ಮಾಡಲಾಗುತ್ತದೆ.

ಇವರೆಗೆ ೮೫ ಗಣ್ಯರಿಗೆ ಈ ಪದವಿಯನ್ನು ಕೊಡಲಾಗಿದೆ. 

## ನಾಡೋಜ ಪಡೆದವರ ಪಟ್ಟಿ 
## ಉಲ್ಲೇಖಗಳು 
#
ಗ್ರ್ಯಾಂಡ್ ಪ್ರಿಕ್ಸ್ ಟೆನ್ನಿಸ್ ಸುತ್ತುಗಳು

ಟೆನ್ನಿಸ್ ಗ್ರ್ಯಾಂಡ್ ಸ್ಲ್ಯಾಮ್

ಗ್ರ್ಯಾಂಡ್ ಸ್ಲ್ಯಾಮ್ ಇದು ಟೆನ್ನಿಸ್ ಕ್ರೀಡೆಯಲ್ಲಿ ನಡೆಯುವ ಅತಿ ಮುಖ್ಯ ಪನ್ದ್ಯಾವಳಿಗಳು. ಇವಕ್ಕೆ ಮೇಜರ್ ಎಂದೂ ಹೆಸರಿದೆ. ಇವು ಪ್ರತಿ ವರ್ಷ ನಡೆಯುವ ನಾಲ್ಕು ಪನ್ದ್ಯಾವಳಿಗಳು. ಈ ಪನ್ದ್ಯಾವಳಿಗಳಲ್ಲಿ ಭಾಗವಹಿಸುವ ಮತ್ತು ಜಯಿಸುವ ಟೆನ್ನಿಸ್ ಆಟಗಾರ/ಆಟಗಾರ್ತಿಯರಿಗೆ ಅತಿ ಹೆಚ್ಚು ರ್ಯಾಂಕಿಂಗ್ ಗುಣಗಳು, ಹೆಚ್ಚಿನ ಪ್ರಶಸ್ತಿ ಹಣ, ಮಾಧ್ಯಮ ಹಾಗೂ ಸಾರ್ವಜನಿಕರಿಂದ ಪ್ರಚಾರ ವ್ಯಾಪ್ತಿ ದೊರೆಯುತ್ತವೆ. ಪ್ರತಿಯೊಬ್ಬ ಟೆನ್ನಿಸ್ ಪಟು ತನ್ನ ಕ್ರೀಡಾ ಕಾಲದಲ್ಲಿ ಈ ಪನ್ದ್ಯಾವಳಿಗಳನ್ನು ಗೆಲ್ಲುವದಕ್ಕಾಗಿ ಅತಿ ಹೆಚ್ಚು ಶ್ರಮ ವಹಿಸುತ್ತಾರೆ.

## ನಾಲ್ಕು ಗ್ರ್ಯಾಂಡ್ ಸ್ಲ್ಯಾಮ್
* ಆಸ್ಟ್ರೇಲಿಯನ್ ಓಪನ್
* ಫ಼್ರೆಂಚ್ ಓಪನ್
* ವಿಂಬಲ್ಡನ್ ಚಾಂಪಿಯನ್ಶಿಪ್
* ಯುಎಸ್ ಓಪನ್

### ಆಸ್ಟ್ರೇಲಿಯನ್ ಓಪನ್
### ಫ಼್ರೆಂಚ್ ಓಪನ್
### ವಿಂಬಲ್ಡನ್ ಚಾಂಪಿಯನ್ಶಿಪ್
### ಯುಎಸ್ ಓಪನ್
ವರ್ಗ:ಟೆನ್ನಿಸ್ ಪಂದ್ಯಾವಳಿಗಳು
ಕವಿತಾ ನೆಹೆಮಿಯಾ

ಕವಿತಾ ನೆಹೆಮಿಯಾ ಸಾಮಾಜಿಕ ಉದ್ಯಮಿ ಮತ್ತು ಫಿನ್ ಟೆಕ್ ಸಂಸ್ಥೆಯ  ಸಹಸಂಸ್ಥಾಪಕರು. ಇವರು ೨೦೧೦ ಮೇ ತಿಂಗಳಿನಲ್ಲಿ ಬೆಂಗಳೂರಿನಲ್ಲಿ ಸಮೀರ್ ರವರೊಂದಿಗೆ ಸಂಸ್ಥೆಯನ್ನು ಸಂಯೋಜಿಸಿದರು.
thumb|ಕವಿತಾ ನೆಹೆಮಿಯಾ

## ಆರಂಭಿಕ ಜೀವನ ಮತ್ತು ವಿದ್ಯಾಭ್ಯಾಸ 
ಕವಿತಾ ತಮಿಳುನಾಡಿನ ವೆಲ್ಲೂರಿನಲ್ಲಿ ಬೆಳೆದರು. ಇವರು ಊಟಿಯ ಲಾರೆನ್ಸ್ ಎಂಬ ಶಾಲೆಯಲ್ಲಿ ತಮ್ಮ ವಿದ್ಯಾಭ್ಯಾಸವನ್ನು ಆರಂಭಿಸಿದರು. ಇವರು ಭಾರತದಲ್ಲಿ ಅರ್ಥಶಾಸ್ತ್ರದ ಬಗ್ಗೆ ಪದವಿಯನ್ನು ಪಡೆದರು. ದೆಹಲಿಯ ಸೇಂಟ್ ಸ್ಟೀಫನ್ಸ್ ಕಾಲೇಜಿನಲ್ಲಿ ಮತ್ತು ಕಾರ್ನೆಲ್ ವಿಶ್ವವಿದ್ಯಾಲಯದಲ್ಲಿ  ಎಂ ಬಿ ಎ ಯನ್ನು ಮಾಡಿದರು.

## ವೃತ್ತಿ ಜೀವನ 
ಕವಿತಾರವರು ಪದವಿಯ ನಂತರ ಉಜ್ಜಿವನ್ ಸಂಸ್ಥೆಯಲ್ಲಿ  ಕೆಲಸಕ್ಕೆ ಸೇರಿಕೊಂಡರು. ಅಲ್ಲಿ ಅವರ ಅನುಭವವು ವಿವಿಧ ಕಾರ್ಯಗಳನ್ನು ವ್ಯಾಪಿಸಿತು. ಕ್ರೇಡಿಟ್ ಮತ್ತು ಅಪಾಯಗಳ ಬಗ್ಗೆ ವಿಶ್ಲೇಷಣೆ ನೀಡುತ್ತಿದ್ದರು. ಇವರು ವಸ್ತುಗಳ ಮಾರುಕಟ್ಟೆಯ ಸಂಶೋಧನೆಯ ಅಭಿವೃದ್ಧಿ ಸೇರಿದಂತೆ. ಉಜ್ಜಿವನ್ ನಲ್ಲಿ ಇವರು ಮುಂಚೂಣಿಯಲ್ಲಿದ್ದಾರೆ. ನಂತರ ಇವರು ಕಾರ್ನೆಲ್ ವಿಶ್ವವಿದ್ಯಾನಿಲಯಕ್ಕೆ ಎಂ ಬಿ ಎ ಯನ್ನು ಪಡೆಯಲು ತೆರಳಿದರು. ಅದರ ನಂತರ ಇವರು ಆರ್ಟೂವನ್ನು ಸಮೀರ್ ರವರೊಂದಿಗೆ ಸಂಯೋಜಿಸಿದರು. ಆಫ್ರಿಕಾದಲ್ಲಿ ಸಮಾಲೋಚಕ ಸಾಮರ್ಥ್ಯದಲ್ಲಿ ಕೆಲಸ ಮಾಡಿದ್ದಾರೆ.ದೃಷ್ಟಿಕೋನವನ್ನು ಮತ್ತು ಎಲೆವಾರ್ ಇಕ್ವಿಟಿಯೊಂದಿಗೆ ಬೇಸಿಗೆಯಲ್ಲಿ ತರಬೇತಿ ನೀಡುತ್ತಿದ್ದರು.

## ಮನ್ನಣೆ 
ಕವಿತಾ ತನ್ನ ಎಂ ಬಿ ಎ ಯನ್ನು ಮುಂದುವರಿಸಲು ಪೀಟರ್ ಮತ್ತು ಆಲೀಫಿ ಎಂಬವರಿಂದ ೨೦೧೦ರಲ್ಲಿ ಲೊಸ್ಕೆ ವಿದ್ಯಾರ್ಥಿವೇತನವನ್ನು ಸ್ವೀಕರಿಸಿದರು. ಇವರು ಉದ್ಯಮ ಶೀಲತೆಯ ಬಗ್ಗೆ ಹಲವೆಡೆ ಭಾಷಣವನ್ನು ನೀಡಿದ್ದಾರೆ. ಎಸ್ ಓ ಫ್ ಐ ಎಂಬಲ್ಲಿ ೨೦೧೬ರಲ್ಲಿ ಆರ್ಟೂವನ್ನು ಪ್ರತಿನಿಧಿಸಿದರು.

## ಉಲ್ಲೇಖಗಳು 

ವರ್ಗ:ಮಹಿಳಾ ಕೇಂದ್ರಿತ ಸಂಪಾದನೋತ್ಸವ ೨೦೧೮
ವರ್ಗ:ವ್ಯವಹಾರದಲ್ಲಿ ಭಾರತೀಯ ಮಹಿಳೆಯರು
ಪಾಪಾಸುಕಳ್ಳಿ

thumb

**ಪಾಪಾಸುಕಳ್ಳಿ**ಯು ಭಾರತತಾದ್ಯಂತ ಬಂಜರು ಪ್ರದೇಶಗಳಲ್ಲಿ ಕಳೆಗಿಡದಂತೆ ಬೆಳೆಯುವ ಮುಳ್ಳಿರುವ ಕುರುಚಲು ಕಳ್ಳಿ. ಹಿಮಾಲಯದ ಸುಮಾರು 2000 ಮೀ ಎತ್ತರದ ಪ್ರದೇಶಗಳಲ್ಲೂ ಇದನ್ನು ಕಾಣಬಹುದು. ಆದರೂ ಈ ಸಸ್ಯ ಭಾರತದ ಸ್ಥಳೀಯ ಸಸ್ಯವಲ್ಲ. ಇದರ ಮೂಲಸ್ಥಾನ ಅಮೆರಿಕಾ ಖಂಡಗಳು. ಅಲ್ಲಿಂದ ಪೋರ್ಚುಗೀಸರು ಇದನ್ನು ಭಾರತಕ್ಕೆ ತಂದರೆಂದು ಹೇಳಲಾಗಿದೆ. ಈಗ ಇದು ಇಲ್ಲಿಯ ಹವೆ ಮತ್ತು ಮಣ್ಣಿಗೆ ಚೆನ್ನಾಗಿ ಒಗ್ಗಿಕೊಂಡು ಹಬ್ಬಿ ಕಳೆಗಿಡವಾಗಿದೆ. ಇದು ಕ್ಯಾಕ್ಟೇಸೀ ಕುಟುಂಬಕ್ಕೆ ಸೇರಿದೆ. ಒಪನ್ಶಿಯ ಇದರ ಶಾಸ್ತ್ರೀಯ ಹೆಸರು.

ಪಾಪಾಸುಕಳ್ಳಿಯ ಕಾಂಡ ಇತರ ಕಳ್ಳಿಗಳ ಕಾಂಡದಂತೆ ಎಲೆಯ ರೂಪದ ಕಾಂಡವಾಗಿ ಮಾರ್ಪಾಟಾಗಿದೆ. ಅಂದರೆ ಚಪ್ಪಟೆಯಾಗಿಯೂ (ಅಥವಾ ಸ್ತಂಭಾಕಾರವಾಗಿಯೂ)ದಪ್ಪವಾಗಿಯೂ ಇದ್ದು ಹಸಿರು ಬಣ್ಣದ್ದಾಗಿದೆ. ಈ ಮಾರ್ಪಾಡಿನಿಂದಾಗಿ ಇದು ನೀರಿಲ್ಲದಂಥ ಪ್ರದೇಶಗಳಲ್ಲೂ ಬದುಕಬಲ್ಲದು. ಇದರಲ್ಲಿ ಎಲೆಗಳು ಮುಳ್ಳುಗಳಾಗಿ ಮಾರ್ಪಾಟಾಗಿವೆ. ಆದ್ದರಿಂದ ಬಾಷ್ಪವಿಸರ್ಜನೆಯಿಂದ ಇತರ ಸಸ್ಯಗಳಲ್ಲಾಗುವಷ್ಟು ನೀರಿನ ನಷ್ಟ ಇವುಗಳಲ್ಲಾಗುವುದಿಲ್ಲ. ಆದರೆ ಕಾಂಡದಲ್ಲಿ ಕ್ಲೋರೊಫಿಲ್ ಇದೆಯಾಗಿ ಅದೇ ದ್ಯುತಿಸಂಶ್ಲೇಷಣೆಯನ್ನು ನಡೆಸುತ್ತದೆ. ಅಲ್ಲದೆ ಪಾಪಾಸುಕಳ್ಳಿಯ ಕಾಂಡದಲ್ಲಿ ಲೋಳೆಯನ್ನೊಳಗೊಂಡ ಅಂಗಾಂಶವಿದೆ. ಇದರಿಂದಾಗಿ ನೀರು ಬಹುಕಾಲದವರೆಗೆ ಸಂಗ್ರಹವಾಗಿರಬಲ್ಲದು.

ಚೆನ್ನಾಗಿ ಬೆಳೆದ ಪಾಪಾಸುಕಳ್ಳಿಯಲ್ಲಿ ಮೂಲಕಾಂಡಸ್ತಂಭಾಕೃತಿಯದು. ಮೇಲಿನ ಕವಲುಗಳು ಚಪ್ಪಟೆಯಾಗಿರುವ ಅಂಡಾಕಾರದ ಅನೇಕ ತುಂಡುಗಳ ಜೋಡಣೆಯಂತೆ ಕಾಣುವುವು. ಇವುಗಳ ಮೇಲೆ ಅನೇಕ ಗುಬಟುಗಳಿವೆ. ಪ್ರತಿಯೊಂದು ಗುಬಟಿನ ಮೇಲೆಯೂ ಮುಳ್ಳುಗಳ ಗೊಂಚಲಿದೆ. ಈ ಮುಳ್ಳುಗಳ ಮಧ್ಯೆ ಕೊಂಕುತುದಿಯುಳ್ಳ ಬಿರುಗೂದಲುಗಳಿವೆ. ಕಾಂಡದ ಎಳೆಯ ಕವಲುಗಳಲ್ಲಿ ಎಲೆಗಳು ಪೊರೆಯಂತಿವೆಯಾದರೆ ಬಲಿತ ಕವಲುಗಳಲ್ಲಿ ಎಲೆಗಳು ಬಿದ್ದುಹೋಗಿ ಅವುಗಳ ಕಂಕುಳಲ್ಲಿ ಗುಬಟುಗಳಂತಿರುವ ಕಂಕುಳಮೊಗ್ಗುಗಳ ಎಲೆಗಳು ಮುಳ್ಳುಗಳಾಗಿ ಬೆಳೆಯುತ್ತವೆ. ಪಾಪಾಸುಕಳ್ಳಿ ವರ್ಷವಿಡೀ ಹೂಬಿಡುತ್ತದೆ. ಹೂಗಳು ದೊಡ್ಡಗಾತ್ರದವು; ಸುಂದರವಾಗಿಯೂ ಹಾಗೂ ಆಕರ್ಷಕವಾಗಿಯೂ ಇವೆ. ಕಾಂಡದ ಕವಲುಗಳ ಮೇಲೆ ಒಂಟೊಂಟಿಯಾಗಿ ಒಂದು ಬದಿಯಲ್ಲಿ ಬೆಳೆಯುತ್ತವೆ. ಹೂವಿನ ಬಣ್ಣ ಕೆಂಪು, ಬಿಳಿ, ಹಳದಿ, ಕೇಸರಿ ಹೀಗೆ ವೈವಿಧ್ಯಮಯ. ಪುಷ್ಪಪಾತ್ರೆ ಅನೇಕ ಪುಷ್ಪಪತ್ರಗಳಿಂದ ಕೂಡಿದ್ದು ಅಂಡಾಶಯದೊಂದಿಗೆ ಕೂಡಿಕೊಂಡಿದೆ. ದಳಗಳು ಅನೇಕ. ಕೇಸರಗಳು ಅಸಂಖ್ಯಾತ. ಅಂಡಾಶಯ ನೀಚಸ್ಥಾನದ್ದು. ಅನೇಕ ಕಾರ್ಪೆಲುಗಳಿಂದ ರಚಿತವಾಗಿದೆ. ಕಾಯಿಯ ಆಕಾರ ನೇರಳೆಹಣ್ಣಿನಂತೆ. ಇದು ಮಾಂಸಲವಾಗಿದೆ. ಮಾಗಿದಾಗ ಕೆಂಪು ಅಥವಾ ನೇರಳೆ ಬಣ್ಣವನ್ನು ತಳೆಯುತ್ತದೆ. ಇದರ ಮೇಲೆ ಬಿರುಗೂದಲುಗಳುಳ್ಳ ಗುಬಟುಗಳುಂಟು. 

ಈ ಸಸ್ಯದಲ್ಲಿ ಗೆಲ್ಲುಗಳಿಂದ ಮತ್ತು ಬೀಜಗಳಿಂದ ಸಂತಾನೋತ್ಪತ್ತಿ ಆಗುತ್ತದೆ. ಪಾಪಾಸುಕಳ್ಳಿಯಲ್ಲಿ ಸುಮಾರು 250-300 ಪ್ರಭೇದಗಳಿವೆ. ಇವುಗಳಲ್ಲಿ ಡಿಲೆನಿಯೈ, ಮಾನಕ್ಯಾಂತ, ಇಲೆಟಿಯರ್ ಎಂಬವು ಭಾರತದಲ್ಲಿ ಬೆಳೆಯುತ್ತವೆ.
ಕಳೆಗಿಡವಾದರೂ ಪಾಪಾಸುಕಳ್ಳಿಯಿಂದ ಅನೇಕ ಉಪಯೋಗಗಳಿವೆ. ಇದೊಂದು ಮುಳ್ಳಿನ ಗಿಡವಾದ್ದರಿಂದ ಹೊಲ, ಮನೆಗಳನ್ನು ಶತ್ರುಗಳಿಂದ ರಕ್ಷಿಸುವ ಉತ್ತಮ ಬೇಲಿಗಿಡವಾಗಿದೆ. ಈ ಗಿಡಕ್ಕೆ ಔಷಧೀಯ ಗುಣಗಳೂ ಉಂಟು. ಕಾಂಡವನ್ನು ಗಾನರೀಯ ರೋಗಕ್ಕೆ ಔಷಧಿಯಾಗಿ ಉಪಯೋಗಿಸುತ್ತಾರೆ. ಹಣ್ಣಿನ ರಸ ಪಿತ್ತ ರಸಸ್ರಾವಕ ಹಾಗೂ ಕೆಮ್ಮು, ಕಫ ನಿವಾರಕ, ಅಲ್ಲದೆ ಪಾಪಾಸುಕಳ್ಳಿಯ ಹಣ್ಣು ರುಚಿಯಾಗಿ ತಿನ್ನಲು ಯೋಗ್ಯವಾಗಿದೆ. ಇದಕ್ಕೆ ತಂಪುಕಾರಕ ಮತ್ತು ಚೈತನ್ಯದಾಯಕ ಗುಣಗಳಿವೆ. ಇದರಿಂದ ಮದ್ಯವನ್ನೂ ತಯಾರಿಸುವುದುಂಟು. ಮುಳ್ಳುಗಳನ್ನು ತೆಗೆದು ಹಾಕಿ ಕಾಂಡಗಳನ್ನು ದನಕರುಗಳಿಗೆ ಆಹಾರವಾಗಿ ಉಪಯೋಗಿಸಬಹುದು. ರಾಜಸ್ಥಾನದಲ್ಲಿ ಮುಳ್ಳಿಲ್ಲದ ಪಾಪಾಸು ಕಳ್ಳಿಯನ್ನೇ ಬೆಳೆಸಿ ದನಗಳ ಮೇವಾಗಿ ಬಳಸಲಾಗುತ್ತಿದೆ. ಈ ಸಸ್ಯದಿಂದ ಪಡೆದ ಒರಟುರೀತಿಯ ನಾರನ್ನು ಕಾಗದ ತಯಾರಿಕೆಯಲ್ಲಿ ಉಪಯೋಗಿಸಬಹುದು. ಕೆಲವು ಪ್ರಭೇದಗಳನ್ನು ಸೌಂದರ್ಯಕ್ಕಾಗಿ ಉದ್ಯಾನಗಳಲ್ಲೂ ಬೆಳೆಸುವುದಿದೆ.

ವರ್ಗ:ಕಳ್ಳಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಬುಟ್ಟಿ

thumb

**ಬುಟ್ಟಿ**ಯು (**ಗೂಡೆ**, **ಕುಕ್ಕೆ**) ಸಾಂಪ್ರದಾಯಿಕವಾಗಿ ಬಿರುಸಾದ ನಾರುಗಳಿಂದ ನಿರ್ಮಿಸಲಾದ ಧಾರಕ. ಈ ನಾರುಗಳನ್ನು ಮರದ ದಬ್ಬೆಗಳು, ಬಳ್ಳಿಗಳು, ಮತ್ತು ಬೆತ್ತ ಸೇರಿದಂತೆ, ಅನೇಕ ವಸ್ತುಗಳಿಂದ ತಯಾರಿಸಬಹುದು. ಬಹುತೇಕ ಬುಟ್ಟಿಗಳನ್ನು ಸಸ್ಯ ವಸ್ತುಗಳಿಂದ ತಯಾರಿಸಲಾಗುತ್ತದಾದರೂ, ಜವಿ/ಜಮಿ, ತಿಮಿಯೆಲುಬು, ಅಥವಾ ಲೋಹದ ತಂತಿಯಂತಹ ಇತರ ವಸ್ತುಗಳನ್ನು ಬಳಸಬಹುದು. ಸಾಮಾನ್ಯವಾಗಿ ಬುಟ್ಟಿಗಳನ್ನು ಕೈಯಿಂದ ಹೆಣೆಯಲಾಗುತ್ತದೆ. ಕೆಲವು ಬುಟ್ಟಿಗಳಿಗೆ ಮುಚ್ಚಳವನ್ನು ಕೂಡಿಸಲಾಗುತ್ತದೆ, ಇತರ ಬುಟ್ಟಿಗಳನ್ನು ಹಾಗೆಯೇ ತೆರೆದು ಬಿಡಲಾಗುತ್ತದೆ.

## ಉಪಯೋಗಗಳು
ಬುಟ್ಟಿಗಳು ಉಪಯುಕ್ತವಾದ ಜೊತೆಗೆ ಸೌಂದರ್ಯದ ಉದ್ದೇಶಗಳಿಗೆ ಕೆಲಸಕ್ಕೆ ಬರುತ್ತವೆ. ಕೆಲವು ಬುಟ್ಟಿಗಳು ವಿಧ್ಯುಕ್ತ, ಅಂದರೆ ಧಾರ್ಮಿಕ ಸ್ವರೂಪದ್ದಾಗಿರುತ್ತವೆ. ಸಾಮಾನ್ಯವಾಗಿ ಬುಟ್ಟಿಗಳನ್ನು ಶೇಖರಣೆ ಹಾಗೂ ಸಾಗಣೆಗಾಗಿ ಬಳಸಲಾಗುತ್ತದಾದರೂ, ವಿಶೇಷೀಕೃತ ಬುಟ್ಟಿಗಳನ್ನು ಜರಡಿಗಳಾಗಿ, ಅಡುಗೆಗಾಗಿ, ಬೀಜಗಳು ಹಾಗೂ ಧಾನ್ಯಗಳನ್ನು ಸಂಸ್ಕರಿಸಲು, ಜೂಜು ಕಾಯಿಗಳನ್ನು ಹಾರಿಸಲು, ಗಿಲಿಕೆಗಳು, ಬೀಸಣಿಗೆಗಳು, ಮೀನು ಬಲೆಗಳು, ದೋಬಿಖಾನೆಯಲ್ಲಿ, ಮತ್ತು ಇತರ ಉದ್ದೇಶಗಳಿಗಾಗಿ ಬಳಸಲಾಗುತ್ತದೆ.

## ಉಲ್ಲೇಖಗಳು
ವರ್ಗ:ಧಾರಕಗಳು
ಪಾಶ

thumb|ಕೈಯಲ್ಲಿ ಪಾಶವನ್ನು ಹಿಡಿದಿರುವ ಗಣೇಶ

**ಪಾಶ** ಒಂದು ಸಂಸ್ಕೃತ ಶಬ್ದವಾಗಿದೆ. ಇದನ್ನು ಹಲವುವೇಳೆ "ಕುಣಿಕೆ" ಅಥವಾ "ಕೊರಳ ಹಗ್ಗ" ಎಂದು ಭಾಷಾಂತರಿಸಲಾಗುತ್ತದೆ. ಹಿಂದೂ ಪ್ರತಿಮಾಶಾಸ್ತ್ರದಲ್ಲಿ ಇದನ್ನು ಅಲೌಕಿಕ ಅಸ್ತ್ರವಾಗಿ ಚಿತ್ರಿಸಲಾಗಿದೆ. ತಮ್ಮ ಕೈಗಳಲ್ಲಿ ಪಾಶವನ್ನು ಹಿಡಿದಿರುವಂತೆ ಗಣೇಶ, ಯಮ ಹಾಗೂ ವರುಣರಂತಹ ಹಿಂದೂ ದೇವತೆಗಳನ್ನು ಚಿತ್ರಿಸಲಾಗುತ್ತದೆ.

ಪಾಶವು ವಿಘ್ನೇಶ್ವರನಾದ ಗಣೇಶನ ಸಾಮಾನ್ಯ ಲಕ್ಷಣವಾಗಿದೆ; ಪಾಶವು ವಿಘ್ನಗಳನ್ನು ಬಂಧನ ಮಾಡಿ ಮುಕ್ತಮಾಡುವ ಅವನ ಶಕ್ತಿಯನ್ನು ಪ್ರತಿನಿಧಿಸುತ್ತದೆ. ಮೃತ್ಯು ದೇವತೆಯಾದ ಯಮನು ಮರಣದ ಸಮಯದಲ್ಲಿ ಒಂದು ಜೀವಿಯ ಶರೀರದಿಂದ ಆತ್ಮವನ್ನು ಹೊರಸೆಳೆಯಲು ಪಾಶವನ್ನು ಬಳಸುತ್ತಾನೆ. ಶಿಲ್ಪಕಲೆಯಲ್ಲಿ, ಇದನ್ನು ಒಂದು ಅಥವಾ ಎರಡು ಗೊಣಸುಗಳೊಳಗೆ ಎರಡು ಅಥವಾ ಮೂರು ಕಟ್ಟುಗಳಾಗಿ ಚಿತ್ರಿಸಲಾಗುತ್ತದೆ.

## ಉಲ್ಲೇಖಗಳು
ವರ್ಗ:ಹಿಂದೂ ಸಂಕೇತಗಳು
ಮಾವುತ

thumb|ಒಂದು ಆನೆ ತನ್ನ ಮಾವುತನೊಂದಿಗೆ

**ಮಾವುತ**ನು (**ಮಾವಟಿಗ**) ಆನೆ ಸವಾರ, ತರಬೇತಿದಾರ, ಅಥವಾ ಪಾಲಕನಾಗಿರುತ್ತಾನೆ. ಸಾಮಾನ್ಯವಾಗಿ, ಒಬ್ಬ ಮಾವುತನು ಹುಡುಗನಾಗಿದ್ದಾಗ ಕುಟುಂಬ ವೃತ್ತಿಯಲ್ಲಿ ಕೆಲಸ ಮೊದಲುಮಾಡುತ್ತಾನೆ. ಆಗ ಅವನ ಜೀವನದಲ್ಲಿ ಮುಂಚಿತವಾಗಿ ಅವನಿಗೆ ಒಂದು ಆನೆಯನ್ನು ನಿಗದಿ ಮಾಡಲಾಗುತ್ತದೆ. ಆನೆ ಮತ್ತು ಅದರ ಮಾವುತ ಇಬ್ಬರೂ ತಮ್ಮ ಜೀವನಗಳಾದ್ಯಂತ ಪರಸ್ಪರ ಬಂಧನಕ್ಕೆ ಒಳಪಟ್ಟಿರುತ್ತಾರೆ.

## ಉಪಕರಣ
ಮಾವುತರು ಬಳಸುವ ಅತಿ ಸಾಮಾನ್ಯ ಉಪಕರಣಗಳೆಂದರೆ ಸರಪಳಿಗಳು ಮತ್ತು ಅಂಕುಶ. ಅಂಕುಶವು ಆನೆಯ ತರಬೇತಿ ಮತ್ತು ನಿಭಾವಣೆಯಲ್ಲಿ ಬಳಸಲಾದ ಒಂದು ಚೂಪಾದ ಲೋಹದ ಕೊಕ್ಕೆಯಾಗಿರುತ್ತದೆ. ಇದರಿಂದ ಆನೆಯ ತಲೆಗೆ, ಮತ್ತು ಪ್ರಾಣಿಯು ಅತ್ಯಂತ ಸಂವೇದನಶೀಲವಾದ ಬಾಯಿ ಹಾಗೂ ಒಳಕಿವಿಯಂತಹ ಪ್ರದೇಶಗಳಲ್ಲಿ ತಿವಿಯಲಾಗುತ್ತದೆ.

ಭಾರತದಲ್ಲಿ, ವಿಶೇಷವಾಗಿ ಕೇರಳದಲ್ಲಿ, ಮಾವುತರು ಆನೆಗಳನ್ನು ನಿಯಂತ್ರಿಸಲು ಮೂರು ಪ್ರಕಾರಗಳ ಸಾಧನಗಳನ್ನು ಬಳಸುತ್ತಾರೆ, ಅವುಗಳೆಂದರೆ, ೩.೫ ಅಡಿ ಉದ್ದ ಮತ್ತು ಸುಮಾರು ೧ ಅಂಗುಲ ದಪ್ಪವಾದ ಕೊಕ್ಕೆ, ೧೦.೫ ಅಡಿ ಉದ್ದ ಮತ್ತು ಸುಮಾರು ೧ ಅಂಗುಲ ದಪ್ಪವಾದ ಉದ್ದನೆಯ ಕೋಲು; ಮತ್ತು ಚಿಕ್ಕ ಕೋಲು.

## ಉಲ್ಲೇಖಗಳು
ವರ್ಗ:ಪ್ರಾಣಿ ಆರೈಕೆ ವೃತ್ತಿಗಳು
ಜಾಂಬವಂತ

thumb|ಜಾಂಬವಂತನ ಒಂದು ಚಿತ್ರ ಜಂಬವಂತನು ಭೂಮಿ ಮತ್ತು ಆಕಶಕ್ಕಿಂತ ಮೊದಲು ಜನಿಸಿದನು. ಮಾದಿಗರ ಮೂಲ ಪುರುಷ
**ಜಾಂಬವಂತ**ನು ರಾಮಾವತಾರ ಮತ್ತು ಕೃಷ್ಣಾವತಾರಗಳೆರಡರ ಕಾಲದಲ್ಲೂ ಭಾಗವಹಿಸಿದನೆನ್ನಲಾದ ದೀರ್ಘಜೀವಿ; ಅಶ್ವತ್ಥಾಮ, ಹನುಮಂತರಂತೆ ಯುಗಯುಗಾಂತರಗಳವರೆಗೂ ಜೀವಿಸಿದ್ದವ. ಈತನ ಚರಿತ್ರೆ ರಾಮಾಯಣದಲ್ಲಿ ಹೇಗೋ ಹಾಗೆ ಹರಿವಂಶ, ಭಾಗವತಗಳಲ್ಲೂ ಬಂದಿದೆ.

ಜಾಂಬವಂತ ಕರಡಿಯ ಜಾತಿಯವ. ತಾಯಿ ರಕ್ಷಾದೇವಿ, ತಂದೆ ಪ್ರಜಾಪತಿ. ಕಿಷ್ಕಿಂಧೆಯಲ್ಲಿ ವಾನರ ರಾಜನಾದ ಸುಗ್ರೀವನ ಆಪ್ತಸಚಿವರಲ್ಲಿ ಒಬ್ಬ. ಸೀತಾನ್ವೇಷಣೆಗಾಗಿ ಹನುಮಂತನ ಜೊತೆಯಲ್ಲಿ ಈತನೂ ಹೋಗಿದ್ದನಲ್ಲದೆ ಅವನನ್ನು ಹುರಿದುಂಬಿಸಿ ಸಮುದ್ರಲಂಘನಕ್ಕೆ ಸಿದ್ಧಗೊಳಿಸಿದ. ಅನಂತರ ನಡೆದ ಲಂಕಾಯುದ್ಧದಲ್ಲಿ ರಾಮನಿಗೆ ಸಹಾಯಕನಾಗಿದ್ದ. ಯುದ್ಧದಲ್ಲಿ ಮೂರ್ಛಾಕ್ರಾಂತನಾದ ಲಕ್ಷ್ಮಣನನ್ನು ಬದುಕಿಸಲು ಸಂಜೀವನವನ್ನು ತರುವಂತೆ ಹನುಮಂತನಿಗೆ ಸಲಹೆ ಮಾಡಿದವ ಈತನೇ.

ಕೃಷ್ಣಚರಿತ್ರೆಯಲ್ಲಿ ಬರುವ ಸ್ಯಮಂತಕೋಪಾಖ್ಯಾನದ ಕಥೆ ಜಾಂಬವಂತನ ಶೌರ್ಯಪ್ರಶಂಸೆಯೇ ಆಗಿದೆ. ಒಮ್ಮೆ ಶ್ರೀಕೃಷ್ಣ ಪ್ರಸೇನನೊಂದಿಗೆ ಬೇಟೆಗೆ ಹೋಗಿದ್ದಾಗ ಒಂದು ಸಿಂಹ ಪ್ರಸೇನನನ್ನು ಕೊಂದು, ಅವನ ಕೊರಳಿನಲ್ಲಿದ್ದ ಸ್ಯಮಂತಕ ಮಣಿಯನ್ನು ಅಪಹರಿಸಿತು. ಜಾಂಬವಂತ ಆ ಸಿಂಹವನ್ನು ಕೊಂದು, ಅದರ ವಶದಲ್ಲಿದ್ದ ರತ್ನವನ್ನು ತನ್ನ ಮಗಳಾದ ಜಾಂಬವತಿಗೆ ತಂದುಕೊಟ್ಟ. ಮುಂದೆ ಮಣಿಗಾಗಿ ಜಾಂಬವಂತನಿಗೂ ಕೃಷ್ಣನಿಗೂ ಬಾಹುಯುದ್ಧ ನಡೆಯಿತು. ಕೃಷ್ಣನೇ ಭಗವಂತನೆಂಬ ಅರಿವಾದಾಗ ಜಾಂಬವಂತ ಮಣಿಯೊಡನೆ ಜಾಂಬವತಿಯನ್ನೂ ಕೃಷ್ಣನಿಗೆ ಒಪ್ಪಿಸಿ ಕೃತಾರ್ಥನಾದ.

ವರ್ಗ:ರಾಮಾಯಣದ ಪಾತ್ರಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸ್ವರಾಜ್ಯ

**ಸ್ವರಾಜ್ಯ** ಎಂದರೆ ಒಂದು ನಿದಿ೯ಷ್ಟ ಭೌಗೋಳಿಕ ಪರಿಧಿಯೊಳಗೆ ಸ್ವತಂತ್ರವಾಗಿ ಬದುಕುವ ಜನರಿರುವ ಪ್ರದೇಶ. ಇಲ್ಲಿ ಸ್ವರಾಜತ್ವ, ಸ್ವಯಮಾಡಳಿತ, ಸ್ವರಕ್ಷಣೆ ಎಲ್ಲವೂ ಇರುತ್ತವೆ. ರಾಜಕೀಯ ಶಾಸ್ತ್ರದ ಒಂದು ಪರಿಕಲ್ಪನೆಯಾದ ಒಂದು ದೇಶದ ಸ್ಥಾನಮಾನವನ್ನು ಇದು ತಿಳಿಸುತ್ತದೆ. ಇದು ಯಾವುದೇ ಬಗೆಯ ಅಧೀನಕ್ಕೆ ಒಳಪಡದೆ, ಸ್ವಾವಲಂಬಿ, ಸ್ವತಂತ್ರವರ್ತಿಯಾಗಿರುವ ವ್ಯವಸ್ಥೆ.  ಮಾನವ ನಾಗರಿಕತೆಯ ಬೆಳೆವಣಿಗೆಯಲ್ಲಿ ಕಂಡು ಬಂದಿರುವ ಪ್ರಬುದ್ಧತೆಯ ಅಂಶವಾಗಿದೆ. ಗುಹೆಯ ಜೀವನದಿಂದ ಹಿಡಿದು ಆಧುನಿಕ ನಾಗರಿಕತೆಯತ್ತ ನಡೆಯುವಾಗ ರಾಜ್ಯಗಳ ಆಡಳಿತಕ್ಕೆ ಸಂಬಂಧಿಸಿದಂತೆ ನಾನಾ ಮಜಲುಗಳನ್ನು ಕಾಣುತ್ತೇವೆ. ಬಹುತೇಕ ಜಾಗತಿಕ ಇತಿಹಾಸ ಒಂದು ರೀತಿಯಲ್ಲಿ ಸ್ವರಾಜ್ಯದೆಡೆಗಿನ ಹೋರಾಟವೆನ್ನಬಹುದು.ಒಬ್ಬ ವ್ಯಕ್ತಿಯು ತನ್ನ ದೇಶ ಅಥವಾ ರಾಜ್ಯಕ್ಕೆ ತನ್ನ ಪ್ರಾಣವನ್ನು ಮೂಡಿಪಾಗಿಟ್ಟು ರಕ್ಷಿಸುತ್ತನೋ ಅದಕ್ಕೆ ಸ್ವರಾಜ್ಯ ಎಂದು ಕರೆಯುತ್ತೇವೆ

ಅರಿಸ್ಟಾಟಲನ ಪ್ರಕಾರ, ರಾಜಕೀಯ ಬೆಳೆವಣಿಗೆಯ ಚಕ್ರ ಏಕಚಕ್ರಾಧಿಪತ್ಯದಿಂದ ವರ್ಗಾಡಳಿತಕ್ಕೂ ಅನಂತರ ಪ್ರಜಾಪ್ರಭುತ್ವಯೆಡೆಗೂ ಸಾಗುತ್ತದೆ. ರಾಜ್ಯಾಡಳಿತದ ಹೊಸ ಹೊಸ ವ್ಯವಸ್ಥೆಗಳು ಕೊಡುವ ಅನುಭವದಿಂದ ಮತ್ತಷ್ಟು ಸುಧಾರಿತ ವ್ಯವಸ್ಥೆಯತ್ತ ಮಾನವ ಮುನ್ನಡೆಯುವುದು ಸ್ವಾಭಾವಿಕ. ಸ್ವರಾಜ್ಯವೆಂಬ ಪದ ಸ್ವವಿವರಿತವಾಗಿದೆ. ಸ್ವ ಎಂದರೆ ತಮಗೆ ತಾವೇ ರಾಜ್ಯಭಾರ ಮಾಡುವುದಾಗಿದೆ. ಪ್ರಜಾಪ್ರಭುತ್ವದ ಮೂಲ ಸ್ವರಾಜ್ಯವೆಂದರೂ ತಪ್ಪಾಗಲಾರದು. ಸ್ವರಾಜ್ಯದಲ್ಲಿ ಮತ್ತೊಂದು ದೇಶದ ಅಧೀನಕ್ಕೆ ಒಳಪಡದೆ, ಅಲ್ಲಿಯ ಜನ ತಮ್ಮ ಸ್ವಾತಂತ್ರ್ಯವನ್ನು ಅನುಭವಿಸುತ್ತಾರೆ. ಇದು ನ್ಯಾಯಶಾಸ್ತ್ರದ ಪರಿಕಲ್ಪನೆಯ ರೀತ್ಯಾ ದೇಶದ ಸಾರ್ವಭೌಮತ್ವವನ್ನು ಸೂಚಿಸುತ್ತದೆ. ಪ್ರಜಾಪ್ರಭುತ್ವದ ರೀತ್ಯಾ ಆ ದೇಶದ ಪ್ರಜೆಗಳು ಸರ್ಕಾರವನ್ನು ರಚಿಸಿಕೊಳ್ಳುತ್ತಾರೆ. ಸ್ವರಾಜ್ಯ ಹಾಗೂ ಪ್ರಜಾಪ್ರಭುತ್ವಗಳೆರಡೂ ಒಂದೇ.

ಈ ಹಿಂದೆ ಬಹುತೇಕ ದೇಶಗಳು ಕೆಲವೇ ದೇಶಗಳ ಆಡಳಿತಕ್ಕೆ ಒಳಪಟ್ಟಿದ್ದವು. ಬ್ರಿಟಿಷ್ ವಸಾಹತುಗಳು ಪ್ರಪಂಚದಲ್ಲೆಲ್ಲ ಇದ್ದು ಕಾಲಕ್ರಮೇಣ ಅವುಗಳೆಲ್ಲ ಸ್ವತಂತ್ರವಾಗಿವೆ. ಇವೆಲ್ಲಾ ಇಂದು ಸ್ವರಾಜ್ಯಗಳಾಗಿವೆ. ಆ ರಾಜ್ಯಗಳು ಇಂದು ತಮ್ಮ ಸ್ವಾತಂತ್ರ್ಯ ದಿನವನ್ನು ಆಚರಿಸುತ್ತವೆ. ಜನರ ಸ್ವಾಭಿಮಾನದಿಂದ ಉದ್ಭವಿಸುವ ಸ್ವಾತಂತ್ರ್ಯ ಚಳವಳಿ ಹೋರಾಟದಿಂದ ದೇಶಗಳು ಪರಾಧೀನತೆಯಿಂದ ಮುಕ್ತವಾಗುತ್ತವೆ. ಅಲ್ಲಿನ ಜನತೆಯಿಂದ ಚುನಾಯಿತ ಪ್ರಾತಿನಿಧಿಕ ಶಾಸನಸಭೆಗಳು ಅಲ್ಲಿನ ಶಾಸನಗಳನ್ನು ರಚಿಸುತ್ತವೆ. ಅಲ್ಲದೆ, ಆ ಚುನಾಯಿತ ಪ್ರಾತಿನಿಧಿಕ ಸರ್ಕಾರ ಜನರ ವಿಶ್ವಾಸ ಇರುವವರೆಗೆ ಮಾತ್ರ ಇರುತ್ತದೆ.  ಕೆಲವೊಮ್ಮೆ ಸ್ವರಾಜ್ಯದಲ್ಲಿ ಪ್ರಜಾಪ್ರಭುತ್ವವಿರದೆ ರಾಜನ ಅಥವಾ ನಿರಂಕುಶಾಧಿಕಾರಕ್ಕೂ ಅವಕಾಶವಾಗಬಹುದು.  ಆದರೆ ಒಂದು ಅಂಶವೆಂದರೆ ನಿರಂಕುಶಾಧಿಕಾರಿ ಅದೇ ದೇಶಕ್ಕೆ ಸೇರಿದವನಾಗಿರುತ್ತಾನೆ. ಏನೇ ಆದರೂ ದೇಶೀಯರದೇ ಸ್ವರಾಜ್ಯದಲ್ಲಿ ಆಡಳಿತವಿರುತ್ತದೆ. ಅಂತಾರಾಷ್ಟ್ರೀಯ ಕಾನೂನಿನಲ್ಲೂ ಒಂದು ದೇಶ ಮತ್ತೊಂದು ದೇಶವನ್ನು ಬಲಾತ್ಕಾರದಿಂದ ಆಕ್ರಮಿಸುವಂತಿಲ್ಲ ಎಂಬ ನಿಯಮವಿದ್ದು ಸ್ವರಾಜ್ಯಕ್ಕೆ ಬೆಂಬಲವಿದೆ. ಅಂತಾರಾಷ್ಟ್ರೀಯ ಸಮುದಾಯ ಮತ್ತು ಸಂಘ ಸಂಸ್ಥೆಗಳೂ ಈ ಸ್ವರಾಜ್ಯ ಪರಿಕಲ್ಪನೆಯನ್ನೇ ಗೌರವಿಸುತ್ತವೆ.

ಭಾರತದಲ್ಲಿ, ಸ್ವರಾಜ್ಯ ಕಲ್ಪನೆಯನ್ನು ಪ್ರಥಮವಾಗಿ ಪ್ರತಿಪಾದಿಸಿದವರು ಬಾಲಗಂಗಾಧರ ಟಿಳಕರು. “ಸ್ವರಾಜ್ಯ ನನ್ನ ಜನ್ಮಸಿದ್ಧ ಹಕ್ಕು, ಅದನ್ನು ಪಡೆಯಲೇಬೇಕು” ಎಂಬ ಧ್ಯೇಯಮಂತ್ರವನ್ನು ಜನರಿಗೆ ಬೋಧಿಸಿದರು. ಮಹಾತ್ಮಗಾಂಧಿಯವರು ಸ್ವರಾಜ್ಯ ಅಥವಾ ಸ್ವಯಮಾಡಳಿತವನ್ನು ಅಹಿಂಸಾ ಮಾರ್ಗದಲ್ಲಿ ಗಳಿಸಿ ಹೊಸ ಪಥವನ್ನು ಹುಟ್ಟು ಹಾಕಿದರು. ಈ ಸ್ವರಾಜ್ಯ ತತ್ತ್ವವು ಪರಕೀಯರ ಆಡಳಿತದ ಹಿಂತೆಗೆತಕ್ಕೆ ಮತ್ತು ದೇಶದ ಸ್ವಾತಂತ್ರ್ಯಕ್ಕೆ ಸೀಮಿತವಾಗಿರದೆ ಸಾಮಾನ್ಯನು ಪ್ರಜ್ಞೆ ಪಡೆಯಲು ಸಹಾಯವಾಗುತ್ತದೆ.

ಗ್ರೀಕ್ ನಗರರಾಜ್ಯದಿಂದ ರೂಪುಗೊಂಡ ಸ್ವರಾಜ್ಯ ಕಲ್ಪನೆ ನಾನಾ ಆಯಾಮಗಳನ್ನು ಕಾಲಕ್ರಮೇಣ ಕ್ರಮಿಸಿ, ಸಂವಿಧಾನತ್ವ, ಕಾನೂನಿನ ಶ್ರೇಷ್ಠತೆ, ನಾಗರಿಕತನದ ಉತ್ಕøಷ್ಟತೆ ಹಾಗೂ ಸಾರ್ವಭೌಮತ್ವವನ್ನು ಇಂದು ಪ್ರತಿಬಿಂಬಿಸುತ್ತಿದೆ.

ವರ್ಗ:ತತ್ತ್ವಶಾಸ್ತ್ರೀಯ ಚಳುವಳಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಅಳ್ನಾವರ

ಅಳ್ನಾವರ  ಇದು ಧಾರವಾಡ ಜಿಲ್ಲೆಯ ಒಂದು ತಾಲೂಕು. ಇದು ಮುಂಚೆ ಪಟ್ಟಣ ಪಂಚಾಯತಿಯಾಗಿತ್ತು, ೨೦೧೭ರಲ್ಲಿ ಹೊಸ ತಾಲೂಕಾಗಿ ಘೋಷಣೆಯಾಯ್ತು.
ಅಳ್ನಾವರ ರೈಲು ನಿಲ್ದಾಣ ನೈಋತ್ಯ ರೈಲ್ವೆಯ ಭಾಗವಾಗಿದ್ದು, ಹುಬ್ಬಳ್ಳಿಯಿಂದ ಗೋವಾ ರಾಜ್ಯಕ್ಕೆ ಹೋಗುವ ರೈಲುಗಳು ಅಳ್ನಾವರ ಮಾರ್ಗವಾಗಿ ಸಾಗುತ್ತವೆ.
ಅಳ್ನಾವರವು ಜಿಲ್ಲಾ ಕೇಂದ್ರವಾದ ಧಾರವಾಡದಿಂದ ೩೭ ಕಿ.ಮಿ ದೂರದಲ್ಲಿದೆ.

ಅಳ್ನಾವರದಲ್ಲಿ ೨೦೧೧ರ ಜನಗಾಣತಿಯ ಪ್ರಕಾರ ೧೭೨೨೮ ಜನರಿದ್ದು, ಅದರಲ್ಲಿ ೮೬೮೩ ಗಂಡಸರು(೫೧%), ೮೫೪೫ ಹೆಂಗಸರು (೪೯%). 
ಇಲ್ಲಿ ಸಾಕ್ಷರತಾ ಪ್ರಮಾಣ ೭೧% ಆಗಿದೆ. ಅದರಲ್ಲಿ ೮೧% ಗಂಡಸರು ಸಾಕ್ಷರರಾಗಿದ್ದು, ೬೮% ಹೆಂಗಸರು ಸಾಕ್ಷರರಾಗಿದ್ದಾರೆ.

ಅಳ್ನಾವರಕ್ಕೆ ಸಮೀಪ ದಾಂಡೇಲಿ ಪಟ್ಟಣವಿದ್ದು ಅದು ಸಾಹಸ ಕ್ರೀಡೆಗಳಿಗೆ, ಕಾಳಿ ನದಿ, ಅರಣ್ಯ ಪ್ರದೇಶಕ್ಕೆ ಹೆಸರುವಾಸಿಯಾಗಿದೆ.
ದೂಧಸಾಗರ ಫಾಲ್ಸ್ ಕೂಡ ಅಳ್ನಾವರಕ್ಕೆ ಸಮೀಪವಾಗಿದೆ.

ಅಳ್ನಾವರಕ್ಕೆ ಸಂಭಂದಿಸಿದ ಪ್ರವಾಸಿ ಮಾಹಿತಿಗಾಗಿ ಈ ಪುಟವನ್ನು ನೋಡಿ.

ಅಳ್ನಾವರಕ್ಕೆ ಧಾರವಾಡ ಮತ್ತು ಬೆಳಗಾವಿಯಿಂದ ಉತ್ತಮ ಸಾರಿಗೆ ಸಂಪರ್ಕವಿದೆ.
ಪತ್ತೇದಾರ

**ಪತ್ತೇದಾರ**ನು ಸಾಮಾನ್ಯವಾಗಿ ಒಂದು ಕಾನೂನು ಜಾರಿ ಸಂಸ್ಥೆಯ ಸದಸ್ಯನಾಗಿರುವ ತನಿಖೆದಾರನಾಗಿರುತ್ತಾನೆ. ಇವರು ಹಲವುವೇಳೆ ಅಪರಾಧವನ್ನು ಬಗೆಹರಿಸಲು ಸಾಕ್ಷಿಗಳು ಹಾಗೂ ಮಾಹಿತಿದಾರರೊಂದಿಗೆ ಮಾತನಾಡುವುದು, ಭೌತಿಕ ಸಾಕ್ಷ್ಯವನ್ನು ಸಂಗ್ರಹಿಸುವುದು, ಅಥವಾ ದತ್ತಸಂಚಯಗಳಲ್ಲಿ ದಾಖಲೆಗಳನ್ನು ಹುಡುಕುವ ಮೂಲಕ ಮಾಹಿತಿಯನ್ನು ಸಂಗ್ರಹಿಸುತ್ತಾರೆ. ಇದು ಅಪರಾಧಿಗಳನ್ನು ಬಂಧಿಸುವುದಕ್ಕೆ ದಾರಿಯಾಗುತ್ತದೆ ಮತ್ತು ಅವರನ್ನು ನ್ಯಾಯಾಲಯದಲ್ಲಿ ತಪ್ಪಿತಸ್ಥರೆಂದು ನಿರ್ಣಯಿಸಲು ಅವಕಾಶವಾಗುತ್ತದೆ. ಪತ್ತೇದಾರನು ಪೋಲಿಸರಿಗಾಗಿ ಅಥವಾ ಖಾಸಗಿಯಾಗಿ ಕೆಲಸ ಮಾಡಬಹುದು.

## ಅವಲೋಕನ
ಅನೌಪಚಾರಿಕವಾಗಿ, ಮತ್ತು ಪ್ರಧಾನವಾಗಿ ಕಲ್ಪಿತ ಕಥನದಲ್ಲಿ, ಪತ್ತೇದಾರನು ಅಪರಾಧಿಯ ಗುರುತು ಹಾಗೂ/ಅಥವಾ ಸ್ಥಳವನ್ನು ಬಹಿರಂಗಪಡಿಸುವ ಸಲುವಾಗಿ, ಸುಳಿವುಗಳು ಹಾಗೂ ವೈಯಕ್ತಿಕ ದಾಖಲೆಗಳನ್ನು ಪರೀಕ್ಷಿಸಿ ಮೌಲ್ಯಮಾಪಿಸುವ ಮೂಲಕ, ಐತಿಹಾಸಿಕ ಅಪರಾಧಗಳು ಸೇರಿದಂತೆ, ಅಪರಾಧಗಳನ್ನು ಬಗೆಹರಿಸುವ, ಪರವಾನಗಿ ಪಡೆದ ಅಥವಾ ಪಡೆದಿರದ ವ್ಯಕ್ತಿಯಾಗಿರುತ್ತಾನೆ.

## ಉಲ್ಲೇಖಗಳು
ವರ್ಗ:ಅಪರಾಧಿಕ ತನಿಖೆ
ಅಣ್ಣೀಗೇರಿ

ಅಣ್ಣೀಗೇರಿಯು ಧಾರವಾಡ ಜಿಲ್ಲೆಯ ಒಂದು ತಾಲೂಕಾಗಿದೆ. ಇದು ಹುಬ್ಬಳ್ಳಿ - ಗದಗ ಮಾರ್ಗದಲ್ಲಿದ್ದು, ಗದಗನಿಂದ ಪಶ್ಚಿಮಕ್ಕೆ ೨೦ ಕಿಮಿ ದೂರದಲ್ಲಿದ್ದು, ಹುಬ್ಬಳ್ಳೀಯಿಂದ ೩೫ ಕಿಮಿ ದೂರದ್ದಲ್ಲಿದೆ.

## ಪರಿಚಯ
ಅಣ್ಣೀಗೇರಿಯು ಆದಿ ಕವಿ ಪಂಪನ ಜನ್ಮಸ್ಥಳವಾಗಿದ್ದು, ಬಳಪದ ಕಲ್ಲಿನಿಂದ ಕಲ್ಯಾಣಿ ಚಾಲುಕ್ಯರ ಕಾಲದ ಅಮೃತೇಶ್ವರ ದೇವಲಯವು ಇಲ್ಲಿದೆ. ಈ ದೇವಾಲಯದಲ್ಲಿ ೭೬ ಕಂಬಗಳಿವೆ.

## ಇತಿಹಾಸ
ಹಿಂದೆ ಅಣ್ಣೀಗೇರಿಯು ಸಾಂಸ್ಕೃತಿಕವಾಗಿ ಮತ್ತು ರಾಜಕೀಯವಾಗಿ ಪ್ರಮುಖ ಸ್ಥಳವಾಗಿತ್ತು. ಕಲಚೂರಿ ಕಲ್ಯಾಣಿ ರಾಜರ ಭಾಗವಾಗಿದ್ದ ಅಣ್ಣೀಗೇರಿಯನ್ನು ನಂತರದ ಕಾಲದಲ್ಲಿ ಚಾಲುಕ್ಯರು, ಸೇವುಣರು, ಮತ್ತು ಹೊಯ್ಸಳರು ಬೇರೆ ಬೇರೆ ಸಮಯದಲ್ಲಿ ವಶಪಡಿಸಿಕೊಂಡಿದ್ದರು. 

ಅಣ್ಣೀಗೇರಿಯು ೧೧೮೪ರಿಂದ ೧೧೮೯ ರವರೆಗೆ ಚಾಲುಕ್ಯ ದೊರೆ ೪ನೇಯ ಸೋಮೇಶ್ವರನ ಕೊನೆಯ ರಾಜಧಾನಿಯಾಗಿತ್ತು.

ಕಲಚೂರಿ ಕಲ್ಯಾಣಿ ರಾಜ ಇಮ್ಮಡಿ ಬಿಜ್ಜಳನು ೧೧೫೭ ಬಸವ ಕಲ್ಯಾಣವನ್ನು ವಶಪಡಿಸಿಕೊಂಡನು, ೨೦ ವರ್ಷಗಳ ಕಾಲ ಬಸವ ಕಲ್ಯಾಣವು ಅವನ ವಶದಲ್ಲಿತ್ತು, ಆವಾಗ ಚಾಲುಕ್ಯರು ತಮ್ಮ ರಾಜಧಾನಿಯನ್ನು ಅಣ್ಣೀಗೇರಿಗೆ ಸ್ಥಳಾಂತರಿಸಿದರು.

ಪ್ರಾಥಮಿಕ ಮತ್ತು ವೇದ ಶಿಕ್ಷಣಕ್ಕಾಗಿ ಅಣ್ಣೀಗೇರಿಯಲ್ಲಿ ೫ ಬ್ರಹ್ಮಪುರಿಗಳಿದ್ದವು.

## ಅಣ್ಣೀಗೇರಿ ಬುರುಡೆಗಳು
೨೦೧೦ರಲ್ಲಿ ಗಟಾರವೊಂದರ ನಿರ್ಮಾಣ ಸಮಯದಲ್ಲಿ, ೧೦೦ರಷ್ಟು ತೆಲೆ ಬುರುಡೆಗಳು ಸಿಕ್ಕವು. ಪ್ರಾಥಮಿಕ ವರದಿಗಳ ಪ್ರಕಾರ ೧೫೦ರಿಂದ ೨೦೦ ವರ್ಷಗಳ ಹಿಂದೆ ಆ ಸ್ಥಳದಲ್ಲಿ ಸಾಮೂಹಿಕ ಶವಸಂಸ್ಕಾರವನ್ನು ಮಾಡಿದ್ದಾರೆ ಅಥವಾ ಯುದ್ಧ ಭೂಮಿಯಾಗಿತ್ತು ಎಂದು ಊಹಿಸಲಾಗಿತ್ತು. ಈ ಆವಿಷ್ಕಾರದ ನಂತರ ಭಾರತೀಯ ಪುರಾತತ್ವ ಇಲಾಖೆಯ ಅಧಿಕಾರಿಗಳು ಸ್ಥಳ ಪರೀಶಿಲನೆ ಮಾಡಿದ ನಂತರ, ಕರ್ನಾಟಕ ಸರಕಾರ ಹೆಚ್ಚಿನ ಉತ್ಖನನಕ್ಕಾಗಿ ಆದೇಶ ನೀಡಿತು. ಆ ಸಮಯದಲ್ಲಿ ೧೫.೬ ಮೀ * ೧.೭ಮೀ ವಿಸ್ತೀರ್ಣದಲ್ಲಿ ಉತ್ಖನನ ಮಾಡಿದಾಗ ೪೭೧ ತಲೆ ಬುರುಡೆಗಳು ಸಿಕ್ಕವು. ೨೦೧೧ರ ಸಮಯದಲ್ಲಿ ಪುರಾತತ್ವ ಇಲಾಖೆ ಅಧಿಕಾರಿಗಳು ಐತಿಹಾಸಿಕ ದಾಖಲೆಗಳ ಪರಿಶೀಲನೆ  ಮುಂದುವರಿಸಿದ್ದು ಯಾವುದೇ ಸಾಮೂಹಿಕ ಶವಸಂಸ್ಕಾರ ಆದುದರ ಬಗ್ಗೆ ದಾಖಲೆಗಳನ್ನು ಹುಡುಕುತ್ತಿದ್ದಾರೆ.

ವರ್ಗ: ಕರ್ನಾಟಕದ ತಾಲೂಕುಗಳು

ವರ್ಗ: ಧಾರವಾಡ ಜಿಲ್ಲೆ
ಭಟ್ಟಾರಕ

thumb|ಭಟ್ಟಾರಕ ನಯನಂದಿ, ಖಜುರಾಹೊ ಶಿಲ್ಪ

**ಭಟ್ಟಾರಕ**ನು ಸಾಂಪ್ರದಾಯಿಕ ದಿಗಂಬರ ಜೈನ ಸಂಸ್ಥೆಗಳ ಅಧ್ಯಕ್ಷನಾಗಿರುತ್ತಾನೆ. ಇವನು ವಿದ್ವಾಂಸರಿಗೆ ತರಬೇತಿ ಕೊಡುವುದು, ಗ್ರಂಥಾಲಯಗಳ ನಿರ್ವಹಣೆ, ದತ್ತಿಗಳ ನಿರ್ವಹಣೆ, ಅನುಸ್ಥಾಪನ ಸಮಾರಂಭಗಳ ಅಧ್ಯಕ್ಷತೆ ವಹಿಸುವುದು ಮತ್ತು ಜೈನ ಸಂಸ್ಥೆಗಳನ್ನು ನಡೆಸುವುದಕ್ಕೆ ಜವಾಬ್ದಾರನಾಗಿರುತ್ತಾನೆ.

## ಅವಲೋಕನ
ಭಟ್ಟಾರಕ ಪದವನ್ನು ವೀರಸೇನ, ಭದ್ರಬಾಹು ಮತ್ತು ಇತರ ಪ್ರಖ್ಯಾತರಿಗೆ ಬಳಸಲಾಗಿತ್ತು. ಈ ಪದವನ್ನು ಪೂರ್ವದಲ್ಲಿ, ಶೈವ ಪಂಥ, ಬೌದ್ಧ ಧರ್ಮ ಮತ್ತು ಇತರ ಗುಂಪುಗಳಲ್ಲಿನ ಧಾರ್ಮಿಕ ವರ್ಗಗಳ ಮುಖ್ಯಸ್ಥರಿಗೆ ಬಳಸಲಾಗಿತ್ತು, ಆದರೆ ಪ್ರಸಕ್ತವಾಗಿ ದಿಗಂಬರ ಜೈನ ಸಂಸ್ಥೆಗಳ ಮುಖ್ಯಸ್ಥರಿಗೆ ಅನ್ವಯಿಸಲಾಗುತ್ತದೆ. ದಿಗಂಬರ ಸಂನ್ಯಾಸಿಗೆ ಭಿನ್ನವಾಗಿ, ಭಟ್ಟಾರಕನು ಕಿತ್ತಳೆ ಬಣ್ಣದ ಉಡುಪನ್ನು ಧರಿಸುತ್ತಾನೆ, ಒಂದೇ ಸ್ಥಳದಲ್ಲಿ ಇರುತ್ತಾನೆ ಮತ್ತು ಸಂಸ್ಥೆಯ ಸ್ವತ್ತುಗಳ ನಿರ್ವಹಣೆಯಲ್ಲಿ ಒಳಗೊಂಡಿರುತ್ತಾನೆ.

## ಉಲ್ಲೇಖಗಳು
ವರ್ಗ:ಜೈನ ಧರ್ಮ
ದಿಗಂಬರ ಪಂಥ

thumb|ಆಚಾರ್ಯ ಕುಂದ ಕುಂದರನ್ನು ಚಿತ್ರಿಸುವ ವಿಗ್ರಹ

**ದಿಗಂಬರ ಪಂಥ**ವು ಜೈನ ಧರ್ಮದ ಒಂದು ಪಂಥ. ಜೈನಧರ್ಮದಲ್ಲಿ ಸಂನ್ಯಾಸ ಆಚರಣೆಯ ಪರಮಾವಧಿಯನ್ನು ಹೊಂದಿದ ಮುನಿಗಳಿಗೆ ದಿಗಂಬರರೆಂದೂ ನಿಗ್ರ್ರಂಥರೆಂದೂ ಹೆಸರು.

ದಿಗಂಬರ ಎಂದರೆ ದಿಕ್ಕು ಅಥವಾ ಆಕಾಶವನ್ನೇ ಬಟ್ಟೆಯಾಗುಳ್ಳವ ಎಂದರ್ಥ. 

## ದೀಕ್ಷೆ ಸ್ವೀಕಾರ 
ಗೃಹಸ್ಥಧರ್ಮದ ಹನ್ನೊಂದು ನೆಲೆಗಳನ್ನು ಯಶಸ್ವಿಯಾಗಿ ನಡೆಸಿದ ಅನಂತರ ವ್ರತಿಕ ಗುರುಸನ್ನಿಧಿಯಲ್ಲಿ ಮುನಿದೀಕ್ಷೆಯನ್ನು ಸವೀಕರಿಸುತ್ತಾನೆ. ಪ್ರಾರಂಭದಲ್ಲಿ ಒಂದು ಕೌಪೀನ, ಸೊಂಟಕ್ಕೆ ಒಂದು ತುಂಡು ಬಟ್ಟೆ, ಮೈ ಮೇಲೆ ಒಂದು ತುಂಡು ಬಟ್ಟೆ ಇಷ್ಟು ಮಾತ್ರವನ್ನು ಧರಿಸುತ್ತಾನೆ. ಈತನಿಗೆ ಕ್ಷುಲ್ಲಕನೆಂದು ಹೆಸರು. ಆಮೇಲೆ ಆತ್ಮಶಕ್ತಿಯನ್ನು ಹೆಚ್ಚಿಸಿಕೊಂಡು ಮನೋನಿಗ್ರಹಮಾಡಿ ಕೌಪೀನವೊಂದನ್ನು ಮಾತ್ರ ಧರಿಸುತ್ತಾನೆ. ವ್ರತಗಳೂ ತಪಸ್ಸೂ ಮುಂದುವರಿದು ಶರೀರದ ಮೇಲಿನ ಮೋಹ ಪೂರ್ತಿಯಾಗಿ ಹೋದ ಮೇಲೆ ಗುರುಗಳ ಅಪ್ಪಣೆ ಪಡೆದು ದಿಗಂಬರ ದೀಕ್ಷೆಯನ್ನು ಸ್ವೀಕರಿಸುತ್ತಾನೆ. 

ಈತನ ಹಸಿವು, ಬಾಯಾರಿಕೆ, ನಿದ್ದೆ, ರಾಗ, ದ್ವೇಷ, ಚಿಂತೆ ಮೊದಲಾದ ಪರೀಷಹಗಳನ್ನು ಗೆದ್ದು ಯಾವಾಗಲೂ ಧ್ಯಾನಾಧ್ಯಯನಗಳಲ್ಲಿ ನಿರತನಾಗಿರುತ್ತಾನೆ. ಈತನ ಹತ್ತಿರ ಸ್ಥಳ ಶುದ್ಧಿಗೋಸ್ಕರ ನವಿಲುಗರಿಯ ಒಂದು ಪಿಂಛ ಹಾಗೂ ಶರೀರಶುದ್ಧಿಗಾಗಿ ಬಿಸಿ ನೀರುಳ್ಳ ಒಂದು ಮರದ ಕಮಂಡಲ- ಇವಲ್ಲದೆ ಮತ್ತಾವ ಪರಿಗ್ರಹಗಳೂ ಇರುವುದಿಲ್ಲ. ನಾಲ್ಕುತಿಂಗಳಿಗೊಮ್ಮೆ ಈತ ತನ್ನ ಕೈಯಿಂದಲೇ ತಲೆಯ ಹಾಗೂ ಗಡ್ಡದ ಕೂದಲನ್ನು ಕಿತ್ತುಕೊಳ್ಳುತ್ತಾನೆ. ಎರಡು ಕೈಗಳನ್ನು ಜೋಡಿಸಿ ಬೊಗಸೆ ಮಾಡಿ ಅದರಲ್ಲಿ ಆಹಾರ ಸ್ವೀಕರಿಸುತ್ತಾನೆ. ಉಪ್ಪು ಖಾರ ಹುಳಿ - ಇವಾವುದೂ ಈತನ ಆಹಾರದಲ್ಲಿ ಸೇರಿರುವುದಿಲ್ಲ. ದಿನಕ್ಕೆ ಒಪ್ಪೊತ್ತು ಮಾತ್ರ ಆಹಾರವನ್ನು ಸ್ವೀಕರಿಸುತ್ತಾನೆ. ನೆಲವನ್ನು ಪಿಂಛದಿಂದ ಶುದ್ಧಿಮಾಡಿ ಮಲಗುತ್ತಾನೆ. ಮಲಗಿದಾಗ ಏನನ್ನೂ ಹೊದೆವುದಿಲ್ಲ. ಊರಿಂದ ಊರಿಗೆ ಕಾಲುನಡಿಗೆಯಲ್ಲಿಯೇ ಸಂಚರಿಸುತ್ತಾನೆ. ಯಾವ ವಾಹನವನ್ನೂ ಯಾವ ಪಾದರಕ್ಷೆಯನ್ನೂ ಉಪಯೋಗಿಸುವುದಿಲ್ಲ. ಎಷ್ಟು ಮಂದಿ ಸ್ತ್ರೀಯರ ಗುಂಪಿನಲ್ಲಿದ್ದರೂ ಈತನಿಗೆ ಯಾವ ವಿಕಾರವೂ ಆಗುವುದಿಲ್ಲ. ದಿಗಂಬರ ಮುನಿಗಳನ್ನು ಜಾತರೂಪರು ಎಂದು ಕರೆಯುವುದುಂಟು. 

## ಶ್ವೇತಾಂಬರ ಪಂಥ ಮತ್ತು ದಿಗಂಬರ ಪಂಥ 
ಈಚೆಗೆ ಶ್ವೇತಾಂಬರ ಪಂಥವೊಂದು ಹುಟ್ಟಿತು. ದಿಗಂಬರ ಪಂಥದ ತಪಸ್ಸಿನ ಕಾಠಿಣ್ಯವನ್ನು ಸುಧಾರಿಸಿ ಬಿಳಿಯ ಬಟ್ಟೆಯನ್ನು ಧರಿಸಿದರೂ ತಪಸ್ಸುಮಾಡಿ ಮೋಕ್ಷಕ್ಕೆ ಹೋಗಬಹುದೆಂದೂ ಸ್ತ್ರೀಯರೂ ತಪಸ್ಸು ಮಾಡಿ ತದ್ಭವದಲ್ಲಿಯೇ ಮೋಕ್ಷಕ್ಕೆ ಹೋಗಬಹುದೆಂದೂ ಶ್ವೇತಾಂಬರರು ಹೇಳುತ್ತಾರೆ. ಜೈನರ ಹದಿನೆಂಟನೆಯ ತೀರ್ಥಂಕರನಾದ ಮಲ್ಲಿನಾಥ ಸ್ತ್ರೀಯೆಂದು ಶ್ವೇತಾಂಬರರ ವಾದ. ಇದನ್ನು ಪ್ರಾಚೀನವಾದ ದಿಗಂಬರ ಪಂಥ ಒಪ್ಪುವುದಿಲ್ಲ. ಸ್ತ್ರೀಯರು ದಿಗಂಬರ ದೀಕ್ಷೆಗೆ ಅರ್ಹರಲ್ಲವೆಂದೂ ಅವರು ಅರ್ಜಿಕೆಯರಾಗಿ ತಪಸ್ಸುಮಾಡಿ ಪುರುಷ ಜನ್ಮವನ್ನು ಪಡೆದು ದಿಗಂಬರ ದೀಕ್ಷೆಯಿಂದ ಮೋಕ್ಷಕ್ಕೆ ಹೋಗಬಹುದೆಂದೂ ದಿಗಂಬರ ಪಂಥದ ವಾದ. ಇಷ್ಟನ್ನು ಬಿಟ್ಟು ಮತ್ತಾವ ವ್ಯತ್ಯಾಸವೂ ಈ ಎರಡು ಪಂಥಗಳಿಗೂ ಇಲ್ಲ.

ವರ್ಗ:ಜೈನ ಧರ್ಮ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಪ್ರಾಧ್ಯಾಪಕ

thumb|ಪ್ರಾಧ್ಯಾಪಕಿಯಾಗಿ ಮೇರಿ ಕ್ಯೂರಿ

**ಪ್ರಾಧ್ಯಾಪಕ** ಪದವು ಬಹುತೇಕ ದೇಶಗಳಲ್ಲಿ ವಿಶ್ವವಿದ್ಯಾಲಯಗಳು ಮತ್ತು ಇತರ ಉಚ್ಚ ಮಾಧ್ಯಮಿಕ ಶಿಕ್ಷಣ ಹಾಗೂ ಸಂಶೋಧನಾ ಸಂಸ್ಥೆಗಳಲ್ಲಿ ಒಂದು ಶೈಕ್ಷಣಿಕ ದರ್ಜೆಯಾಗಿದೆ. ಪ್ರಾಧ್ಯಾಪಕನೆಂದರೆ ಬೋಧಿಸುವ ವ್ಯಕ್ತಿ ಎಂಬ ಅರ್ಥ ಕೊಡುತ್ತದೆ. ಇವನು ಸಾಮಾನ್ಯವಾಗಿ ಕಲೆಗಳು ಅಥವಾ ವಿಜ್ಞಾನಗಳಲ್ಲಿ ನಿಪುಣನಾಗಿರುತ್ತಾನೆ, ಸರ್ವೋಚ್ಚ ಶ್ರೇಣಿಯ ಶಿಕ್ಷಕ.

ಪ್ರಾಧ್ಯಾಪಕರು ಮೂಲಭೂತ ಸಂಶೋಧನೆಯನ್ನು ನಡೆಸುತ್ತಾರೆ ಮತ್ತು ಸಾಮಾನ್ಯವಾಗಿ ತಮ್ಮ ಪರಿಣಿತಿಯ ಕ್ಷೇತ್ರಗಳಲ್ಲಿ ಸ್ನಾತಕಪೂರ್ವ, ವೃತ್ತಿಪರ ಹಾಗೂ ಸ್ನಾತಕೋತ್ತರ ಪಾಠಸರಣಿಗಳನ್ನು ಬೋಧಿಸುತ್ತಾರೆ. ಉನ್ನತಾಧ್ಯಯನ ವಿಭಾಗಗಳಿರುವ ವಿಶ್ವವಿದ್ಯಾಲಯಗಳಲ್ಲಿ, ಪ್ರಾಧ್ಯಾಪಕರು ಮಹಾಪ್ರಬಂಧ ಅಥವಾ ಪ್ರೌಢಪ್ರಬಂಧಕ್ಕಾಗಿ ಸಂಶೋಧನೆ ನಡೆಸುತ್ತಿರುವ ಸ್ನಾತಕ ವಿದ್ಯಾರ್ಥಿಗಳಿಗೆ ಸಲಹಾಕಾರರಾಗಿರಬಹುದು ಮತ್ತು ಮೇಲ್ವಿಚಾರಣೆ ಮಾಡಬಹುದು. ಅನೇಕ ವಿಶ್ವವಿದ್ಯಾಲಯಗಳಲ್ಲಿ, ಪೂರ್ಣ ಪ್ರಾಧ್ಯಾಪಕರು ಹಿರಿಯ ವ್ಯವಸ್ಥಾಪಕ ಪಾತ್ರಗಳನ್ನು ವಹಿಸಿಕೊಳ್ಳುತ್ತಾರೆ, ಉದಾಹರಣೆಗೆ ವಿಭಾಗಗಳು, ಸಂಶೋಧನಾ ತಂಡಗಳು ಹಾಗೂ ಸಂಸ್ಥೆಗಳ ನೇತೃತ್ವವಹಿಸುವುದು, ಮತ್ತು ಅಧ್ಯಕ್ಷ, ಪ್ರಾಂಶುಪಾಲ ಅಥವಾ ಕುಲಪತಿಯಂತಹ ಪಾತ್ರಗಳನ್ನು ತುಂಬುವುದು.

## ಉಲ್ಲೇಖಗಳು
ವರ್ಗ:ಶೈಕ್ಷಣಿಕ ದರ್ಜೆಗಳು
ತೃಪ್ತಿ

**ತೃಪ್ತಿ**ಯು (**ತಣಿವು**, **ಸಂತುಷ್ಟಿ**) ಸಮಾಧಾನದ ಒಂದು ಮಾನಸಿಕ ಅಥವಾ ಭಾವನಾತ್ಮಕ ಸ್ಥಿತಿ, ಬಹುಶಃ ಒಬ್ಬರ ಪರಿಸ್ಥಿತಿ, ದೇಹ ಮತ್ತು ಮನಸ್ಸಿನಲ್ಲಿ ಚಿಂತನಾರಹಿತವಾಗಿರುವುದರಿಂದ ಪ್ರಕಟವಾಗುತ್ತದೆ. ಆಡುಮಾತಿನಲ್ಲಿ ಹೇಳುವುದಾದರೆ, ತೃಪ್ತಿಯು ತಮ್ಮ ಪರಿಸ್ಥಿತಿಯನ್ನು ಒಪ್ಪಿಕೊಂಡಿರುವ ಸ್ಥಿತಿ ಇರಬಹುದು ಮತ್ತು ಸುಖದ ಹೆಚ್ಚು ಸೌಮ್ಯ ಹಾಗೂ ಹೆಚ್ಚು ತಾತ್ಕಾಲಿಕ ರೂಪವಾಗಿದೆ.

ತೃಪ್ತಿ ಮತ್ತು ತೃಪ್ತಿಯ ಅನ್ವೇಷಣೆಯು ಬಹುಶಃ ವೈವಿಧ್ಯಮಯ ಸಂಸ್ಕೃತಿಗಳು, ಕಾಲಗಳು ಹಾಗೂ ಪ್ರದೇಶಗಳಿಗೆ ಸಮಾನವಾದ, ಅನೇಕ ತತ್ವಶಾಸ್ತ್ರೀಯ ಅಥವಾ ಧಾರ್ಮಿಕ ಪಂಥಗಳ ಮೂಲಕ ಸಾಗುವ ಕೇಂದ್ರೀಯ ಎಳೆಯಾಗಿವೆ. "ಆರೋಗ್ಯವು ಅತ್ಯಂತ ಅಮೂಲ್ಯವಾದ ಲಾಭ ಮತ್ತು ತೃಪ್ತಿಯು ಅತ್ಯಂತ ದೊಡ್ಡ ಐಶ್ವರ್ಯ" ಎಂದು ಸಿದ್ಧಾರ್ಥನು ಹೇಳಿದ. "ಅವುಗಳನ್ನು ಸಂತುಷ್ಟಿಪಡಿಸಲು ಪ್ರಯತ್ನಿಸುವ ಬದಲಾಗಿ, ನನ್ನ ಬಯಕೆಗಳನ್ನು ಸೀಮಿತಗೊಳಿಸಿ ನನ್ನ ಸುಖವನ್ನು ಅರಸಲು ನಾನು ಕಲಿತಿದ್ದೇನೆ", ಎಂದು ಶತಮಾನಗಳ ನಂತರ ಜಾನ್ ಸ್ಟೂವರ್ಟ್ ಮಿಲ್ ಬರೆದನು. "ದೇವತೆಗಳೊಂದಿಗೆ ಇರು. ಮತ್ತು ಹಾಗೆ ಸತತವಾಗಿ ಇರುವವನು, ತನ್ನ ಆತ್ಮವು ಅದಕ್ಕೆ ಏನು ನಿಗದಿಪಡಿಸಲಾಗಿದೆಯೋ ಅದರಿಂದ ತೃಪ್ತವಾಗಿದೆ ಎಂದು ಅವರಿಗೆ ತೋರಿಸುತ್ತಾನೆ", ಎಂದು ಮಾರ್ಕಸ್ ಆರೇಲಿಯಸ್ ಬರೆದನು.

## ಉಲ್ಲೇಖಗಳು
ವರ್ಗ:ಭಾವನೆಗಳು
ಚುಜ್ಜಲು

thumb

**ಚುಜ್ಜಲು** ಲೆಗ್ಯೂಮಿನೋಸೀ ಕುಟುಂಬದ ಮೈಮೋಸೀ ಉಪಕುಟುಂಬಕ್ಕೆ ಸೇರಿದ ಒಂದು ಪರ್ಣಪಾತಿ ಮರ. ಆಲ್‍ಬಿಜಿಯ ಅಮರ ಇದರ ವೈಜ್ಞಾನಿಕ ಹೆಸರು. ಇದು ದಕ್ಷಿಣ ಭಾರತದ ಒಣಹವೆಯ ಪ್ರದೇಶದಲ್ಲಿ ಬೆಳೆಯುತ್ತದೆ. ಇದು 8'-10' ಎತ್ತರಕ್ಕೆ ಬೆಳೆಯುವ ಸಣ್ಣಗಾತ್ರದ ಮರ. ಕಾಂಡ ಎಳೆಯದಾಗಿರುವಾಗ ಹಳದಿ ಬೂದು ಬಣ್ಣದ ತುಪ್ಪುಳಿನಿಂದ ಆವೃತವಾಗಿರುತ್ತದೆ. ಎಲೆಗಳು ಗರಿರೂಪದ ಸಂಯುಕ್ತ ಮಾದರಿಯವು. ಪರ್ಯಾಯ ಮಾದರಿಯಲ್ಲಿ ಜೋಡಣೆ ಗೊಂಡಿವೆ. ಪ್ರತಿಯೊಂದು ಎಲೆಯ ಬುಡದಲ್ಲಿ ವೃಂತಪರ್ಣ ಉಂಟು. ಹೂಗೊಂಚಲು ಕದಿರು ಬಗೆಯದು ; ಒಂದೊಂದರಲ್ಲೂ 19-20 ಹೂಗಳಿವೆ. ತೊಟ್ಟಿಲ್ಲ. ಬ್ರ್ಯಾಕ್ಟುಗಳಿವೆ. ಹೂಗಳು ದ್ವಿಲಿಂಗಿಗಳು ಮತ್ತು ಸುವಾಸನಾಯುಕ್ತ. ಪ್ರತಿಹುವಿನಲ್ಲಿ 5 ಪುಷ್ಪಪತ್ರಗಳು. 5 ದಲಗಳು, 5 ಕೇಸರುಗಳು ಮತ್ತು ಉಚ್ಚಸ್ಥಾನದ ಒಂದು ಅಂಡಾಶಯ ಇವೆ. ಫಲ ಪಾಡ್ ಮಾದರಿಯದು ; 6-8 ಬೀಜಗಳನ್ನೊಳಗೊಂಡಿದೆ. ಚುಜ್ಜಲು ಮರ ಬಹಳ ಗಟ್ಟಿಯಾಗಿರುವುದರಿಂದ ವ್ಯವಸಾಯದ ಸಲಕರಣೆಗಳು ಮತ್ತು ಇತರ ಮರದ ಸಲಕರಣೆಗಳಾದ ಕೊಡತಿದಾಂಡು, ನಾರು ಹಣಿಗೆ ಮುಂತಾದವುಗಳ ತಯಾರಿಕೆಗೆ ಉಪಯುಕ್ತವೆನಿಸಿದೆ. ಕೇರಳದಲ್ಲಿ ಇದನ್ನು ಹಸಿರು ಗೊಬ್ಬರಕ್ಕಾಗಿ ಬೆಳೆಸುವುದುಂಟು. ಕೆಲವು ಕಡೆ ಇದನ್ನು ಸಾಲುಮರವಾಗಿ ನೆಡುತ್ತಾರೆ. ಇದರ ಎಲೆಯನ್ನು ಒಣಗಿಸಿ ಪುಡಿಮಾಡಿ ಸೀಗೆಪುಡಿಯೊಂದಿಗೆ ಬೆರೆಸಿ ಸ್ನಾನಮಾಡುವಾಗ ಬಳಸುವುದಿದೆ.

ವರ್ಗ:ಮರಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಬೂರಾ ಸಕ್ಕರೆ

thumb

**ಬೂರಾ ಸಕ್ಕರೆ**ಯು (**ಚೀನಿ**) ಹರಳು ಸಕ್ಕರೆಯನ್ನು ಪುಡಿ ಸ್ಥಿತಿಗೆ ಬರುವಂತೆ ಬೀಸಿ ಉತ್ಪಾದಿಸಲಾದ ನುಣ್ಣಗೆ ರುಬ್ಬಿದ ಸಕ್ಕರೆ. ಅಂಟಿಕೊಳ್ಳುವುದನ್ನು ತಡೆಯಲು ಮತ್ತು ಹರಿವನ್ನು ಸುಧಾರಿಸಲು ಇದು ಸಾಮಾನ್ಯವಾಗಿ ಸಣ್ಣ ಪ್ರಮಾಣದಲ್ಲಿ ಉಂಡೆ ನಿರೋಧಕ ಪದಾರ್ಥವನ್ನು ಹೊಂದಿರುತ್ತದೆ. ಬಹುತೇಕವೇಳೆ ಇದನ್ನು ಕಾರ್ಖಾನೆಯಲ್ಲಿ ಉತ್ಪಾದಿಸಲಾಗುತ್ತದಾದರೂ, ಬೂರಾ ಸಕ್ಕರೆಯನ್ನು ಸಾಮಾನ್ಯ ಹರಳು ಸಕ್ಕರೆಯನ್ನು ಕಾಫಿ ಅರೆಯುವ ಯಂತ್ರದಲ್ಲಿ ಸಂಸ್ಕರಿಸಿ, ಅಥವಾ ಒರಳು ಮತ್ತು ಕುಟ್ಟಾಣಿಯಲ್ಲಿ ಕೈಯಿಂದ ಪುಡಿಪುಡಿಮಾಡಿಯೂ ತಯಾರಿಸಬಹುದು.

ಬೂರಾ ಸಕ್ಕರೆಯನ್ನು ಕೈಗಾರಿಕಾ ಆಹಾರ ಉತ್ಪಾದನೆಯಲ್ಲಿ ಬೇಗನೇ ಕರಗುವ ಸಕ್ಕರೆ ಬೇಕಾದಾಗ ಬಳಸಲಾಗುತ್ತದೆ. ಮನೆಯಲ್ಲಿ ಅಡುಗೆಮಾಡುವವರು ಇದನ್ನು ಮುಖ್ಯವಾಗಿ ಅಲಂಕರಣ ಅಥವಾ ಸಕ್ಕರೆ ಸಿಂಪಡಿಕೆ ಹಾಗೂ ಇತರ ಕೇಕ್ ಅಲಂಕಾರಗಳನ್ನು ಮಾಡಲು ಬಳಸುತ್ತಾರೆ. ಇದನ್ನು ಹಲವುವೇಳೆ ಬೇಕ್ ಮಾಡಿದ ಪದಾರ್ಥಗಳ ಮೇಲೆ ಸೂಕ್ಷ್ಮವಾದ ಸಿಹಿರುಚಿ ಹಾಗೂ ನಯವಾದ ಅಲಂಕಾರವನ್ನು ಸೇರಿಸಲು ಚಿಮುಕಿಸಲಾಗುತ್ತದೆ.

## ಉಲ್ಲೇಖಗಳು
* Chen, James C. P., Chung Chi Chou. *Cane Sugar Handbook: A Manual for Cane Sugar Manufacturers and Their Chemists*. John Wiley & Sons, 1993.

ವರ್ಗ:ಸಕ್ಕರೆ
ನೂಲು

thumb

**ನೂಲು** ಎಂದರೆ ನೈಸರ್ಗಿಕ ಯಾ ಕೃತಕ ಎಳೆಗಳಿಂದ ತಯಾರಿಸಿ ವಸ್ತ್ರನೆಯ್ಗೆಯಲ್ಲಿ ಉಪಯೋಗಿಸಲಾಗುವ ಹುರಿ (ಯಾರ್ನ್). ನೇಯ್ದ ಅಥವಾ ಹೆಣೆದ ಬಟ್ಟೆ ತಯಾರಿಸುವ ಮೊದಲು ವಿವಿಧ ಬಗೆಯ ಎಳೆಗಳಿಂದ ನೂಲನ್ನು ಸಿದ್ಧಪಡಿಸುವುದು ಅಗತ್ಯ. ಈ ಎಳೆಗಳು ಹತ್ತಿ, ಉಣ್ಣೆ, ಲಿನನ್, ರೇಷ್ಮೆ, ನೈಲಾನ್, ಟೆರಿಲಿನ್ ಇತ್ಯಾದಿ ಮೂಲದವಾಗಿರಬಹುದು. ಮೊದಮೊದಲು ತಕಲಿ ಎಂಬ ಹತ್ಯಾರಿನ ನೆರವಿನಿಂದ ಒರಟಾಗಿ ನೂಲನ್ನು ತಯಾರಿಸುವುದು ವಾಡಿಕೆ ಆಗಿತ್ತು. ಕ್ರಮೇಣ ಸುಮಾರು ಎರಡು ಶತಮಾನಗಳಿಂದೀಚಿಗೆ, ನೂಲುವಿಕೆಯ ವಿಧಾನಗಳಲ್ಲಿ ಅನೇಕ ಸುಧಾರಣೆಗಳು ಆಗಿ ಈಗ ಯಾಂತ್ರೀಕೃತ ನೂಲುಗಳು ಬಳಕೆಗೆ ಬಂದಿವೆ.

ಕೈಯಲ್ಲಾಗಲೀ ನೂಲುವ ಯಂತ್ರದಲ್ಲಾಗಲೀ ನೂಲುವಾಗ ಒಂದೇ ಉದ್ದವುಳ್ಳ ಅಥವಾ ಬೇರೆಬೇರೆ ಉದ್ದವುಳ್ಳ ಯಾವುದೇ ಬಗೆಯ ಎಳೆಗಳನ್ನು ಹಿಡಿತಕ್ಕೆ ಬರುವಂತೆ ಸಮವಾಗಿ ಜೋಡಿಸಿ ಎಳೆದು ಅನಂತರ ಅದಕ್ಕೆ ತ್ರಾಣ ಬರುವಂತೆ ನಿರ್ಧಿಷ್ಟ ಹುರಿಯನ್ನು ಅಳವಡಿಸುತ್ತಾರೆ. ನೂಲುವಿಕೆಯ ಕ್ರಿಯೆಯಿಂದ ಅವಿಚ್ಛಿನ್ನವಾದ ದಾರ (ಹುರಿ) ಉತ್ಪತ್ತಿಯಾಗುತ್ತದೆ. ಆಧರೆ ಇದಕ್ಕೆ ಅಪವಾದಗಳೂ ಉಂಟು. ಉಣ್ಣೆ ದಾರವನ್ನು ಉತ್ಪಾದಿಸುವಾಗುಣ್ಣೆಯ ಎಳೆಗಳು ದಾರದ ಉದ್ದಕ್ಕೂ ಗೊತ್ತಾದ ಒಂದು ಕ್ರಮವಿಲ್ಲದೇ ಅದರಲ್ಲಿ ಸೇರ್ಪಡೆ ಆಗುತ್ತದೆ. ಹೀಗೆಯೇ ನೂಲುವ ಕ್ರಿಯೆಯಲ್ಲಿ ನಿರುಪಯುಕ್ತವೆಂದು ಬಿಟ್ಟ ತುಂಡಾದ ಎಳೆಗಳನ್ನು ಉಪಯೋಗಿಸಿ  ಪುನಃ ದಾರವನ್ನು ತಯಾರಿಸಬೇಕಾಗಿರುವಾಗ ನೂಲು ಮಿಕ್ಕು ತುಂಡಾದ ಎಳೆಗಳು ಎಳೆಯಲ್ಪಡುವ ಕ್ರಿಯೆಗೆ ಸರಿಯಾಗಿ ಒಳಪಡುವುದಿಲ್ಲ. ಪರಿಣಾಮವಾಗಿ ದಾರ ಒರಟೊರಟಾಗುವುದು. ಇಂಥ ದಾರಗಳಿಂದ ಹೊದಿಕೆ, ಟವಲುಗಳಂಥ ದಪ್ಪ ಬಟ್ಟೆಗಳನ್ನು ಮಾತ್ರ ತಯಾರಿಸಬಹುದು.

ಹೀಗೆ ನೂಲನ್ನು ಉತ್ಪಾದಿಸುವುದಕ್ಕೆ ಮೊದಲು ಎಳೆಗಳನ್ನು ಸಮ ಪ್ರಮಾಣದಲ್ಲಿ ಹಂಚಲು ವಿವಿಧ ಎಳೆಗಳನ್ನು ಗೊತ್ತಾದ ಪ್ರಮಾಣದಲ್ಲಿ ಹೊಂದಿಸಲೂ ಕಚ್ಛಾವಸ್ತುವನ್ನು ಪೂರ್ಣ ಸಿದ್ಧತೆಯ ಯಂತ್ರಗಳ ಕ್ರಿಯೆಗಳಿಗೆ ಒಳಪಡಿಸಬೇಕು. ಇಲ್ಲಿ ಕಚ್ಛಾವಸ್ತುವಿನಲ್ಲಿಯ ಕಶ್ಮಲಗಳು ಬೇರ್ಪಟ್ಟು ಎಲೆಗಳು ಸಡಿಲಗೊಳ್ಳುತ್ತವೆ. ಇದಾದ ತರುವಾಯ ಎಲೆಗಳನ್ನು ಬಿಡಿಬಿಡಿಯಾಗಿ ಬೇರ್ಪಡಿಸಿ ತುಂಡಾದ ಎಳೆಗಳಿಲ್ಲದಂತೆ ಯಂತ್ರಗಳಲ್ಲಿ ಬಾಚುತ್ತಾರೆ. ಇದರಿಂದ ಎಳೆಗಳ ಸಮಾಂತರ ಹಂಚಿಕೆಯಾಗಿ ವಸ್ತು ದಪ್ಪವಾದ ಬತ್ತಿಯ ರೂಪದಲ್ಲಿ ತಯಾರಾಗುತ್ತದೆ. ಕೊನೆಗೆ ಈ ಬತ್ತಿಯನ್ನು ತೆಳುವಾಗಿಸುವ ಯಂತ್ರಗಳ ಕ್ರಿಯೆಗಳಿಗೆ ಒಳಗಾಗಿಸಿ ಕ್ರಮಕ್ರಮವಾಗಿ ದಾರವಾಗಿ ಮಾರ್ಪಡಿಸುತ್ತಾರೆ. ಬಳಸುವ ಯಂತ್ರದ ಸ್ವರೂಪ ಮತ್ತು ದಾರ ಕೊನೆಗೆ ಪರಿವರ್ತಿತವಾಗುವ ಸಂಖ್ಯೆ (ಯಾರ್ನ್‍ಕೌಂಟ್) ಇವುಗಳಿಗೆ ಅನುಗುಣವಾಗಿ ಈ ಕ್ರಿಯೆಗಳ ಸಂಖ್ಯೆ ಉಂಟು. ದಾರ ಹುರಿಗೊಂಡು ಕೊನೆಗೆ ಕಂಡಿಕೆಯ (ಬಾಬಿನ್) ಮೇಲೆ ಸುತ್ತಿಕೊಳ್ಳುತ್ತದೆ. ದಾರದ ಸಂಖ್ಯೆಯನ್ನು ಒಂದು ಪೌಂಡ್ ತೂಕದಲ್ಲಿ ಅಡಕವಾಗಿರುವ ಗೊತ್ತಾದ ಮಾನಗಳ ಅಡಿಗಳ ಸಂಖ್ಯೆಗೆ ಅನುಗುಣವಾಗಿ ನಿರ್ಧರಿಸುತ್ತಾರೆ. ಹತ್ತಿಯ ದಾರದಲ್ಲಿ ಈ ಸಂಖ್ಯೆ ಹೆಚ್ಚಾದಷ್ಟು ನೂಲು ನವುರಾಗುತ್ತದೆ. ಇದು ಕಡಿಮೆ ಆದಷ್ಟೂ ನೂಲು ದಪ್ಪವಾಗುತ್ತದೆ. ರೇಷ್ಮೆ, ಕೃತಕ ರೇಷ್ಮೆ, ನೈಲಾನ್, ಟೆರಿಲಿನ್ ಇತ್ಯಾದಿಗಳ ಅವಿಚ್ಛಿನ್ನ ತಂತುಗಳಿಂದ ಅವಿಚ್ಛಿನ್ನ ದಾರಗಳನ್ನು ತಯಾರಿಸುತ್ತಾರೆ. ಅಲ್ಲಿ ಅದರ ತೂಕಕ್ಕೆ ಅನುಗುಣವಾಗಿ ಅದರ ಸಂಖ್ಯೆಯನ್ನು ಇಳಿಸುತ್ತಾರೆ. ಈಚೆಗೆ ಎಲ್ಲಾ ದಾರಗಳ ಸಂಖ್ಯೆಯನ್ನು ಹೊಸದಾಗಿ ಟೆಕ್ಸ್ ಎಂಬ ಒಂದೇ ಪದ್ಧತಿಯಲ್ಲಿ ಎಣಿಸುವುದು ಕ್ರಮ. ದಾರವನ್ನು ವಿವಿಧ ಉದ್ದೇಶಗಳಿಗೆ ಉಪಯೋಗಿಸುತ್ತಾರೆ. ಉದಾಹರಣೆಗಾಗಿ ಅದನ್ನು ಬಟ್ಟೆಯಲ್ಲಿ ಹಾಸು (ವಾರ್ಪ್) ಮತ್ತು ಹೊಕ್ಕಿನ (ವೆಫ್ಟ್) ದಾರವಾಗಿ ಅಥವಾ ಹೆಣಿಗೆ ದಾರವಾಗಿ ಉಪಯೋಗಿಸಲು ಆಯಾ ಕೆಲಸಕ್ಕೆ ಅಗತ್ಯವಾದಷ್ಟು ಹುರಿಯನ್ನು ಕೊಟ್ಟಿರುತ್ತಾರೆ. ಕ್ರೇನ್ ಅಥವಾ ವಾಯಿಲ್ ದಾರಗಳಿಗೆ ಹಾಸಿನ ದಾರಕ್ಕಿಂತ ಹೆಚ್ಚಾಗಿ ಹುರಿಯನ್ನು ಕೊಟ್ಟಿರುತ್ತಾರೆ.

ವರ್ಗ:ಹೊಲಿಗೆ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ನಿಶ್ಶಬ್ದ

thumb
**ನಿಶ್ಶಬ್ದ** (**ನೀರವ**, **ಮೌನ**) ಎಂದರೆ ಸುತ್ತಲಿನಲ್ಲಿ ಕೇಳಿಸುವ ಶಬ್ದ ಇಲ್ಲದಿರುವುದು, ತಮ್ಮತ್ತ ಗಮನಸೆಳೆಯದಷ್ಟು ಕಡಿಮೆ ತೀವ್ರತೆಯ ಶಬ್ದಗಳ ಉತ್ಸರ್ಜನ, ಅಥವಾ ಶಬ್ದಗಳನ್ನು ಉತ್ಪತ್ತಿಮಾಡುವುದನ್ನು ನಿಲ್ಲಿಸಿರುವ ಸ್ಥಿತಿ; ಈ ಕೊನೆಯ ಅರ್ಥವನ್ನು, ಮಾತು ಅಥವಾ ಇತರ ಮಾಧ್ಯಮದ ಮೂಲಕ, ಒಟ್ಟಿನಲ್ಲಿ ಯಾವುದೇ ರೂಪದ ಸಂವಹನದ ಸಮಾಪ್ತಿ ಅಥವಾ ಅನುಪಸ್ಥಿತಿಗೆ ಅನ್ವಯಿಸುವಂತೆ ವಿಸ್ತರಿಸಬಹುದು.

ಕೆಲವೊಮ್ಮೆ ಭಾಷಣಕಾರರು ಒಂದು ಶಬ್ದವನ್ನು ಹುಡುಕುವಲ್ಲಿ ಹಿಂಜರಿದಾಗ ನಿಶ್ಶಬ್ದವಾಗುತ್ತಾರೆ, ಅಥವಾ ತಮ್ಮನ್ನು ತಿದ್ದಿಕೊಳ್ಳುವ ಮುನ್ನ ತಮ್ಮನ್ನು ತಾವು ತಡೆದುಕೊಳ್ಳುತ್ತಾರೆ. ಛಂದಸ್ಸಿನ ಘಟಗಳ ಗಡಿಗಳನ್ನು ಗುರುತಿಸಲು, ಸರದಿಯಲ್ಲಿ ಮಾತನಾಡುವಾಗ, ಅಥವಾ ಪ್ರತಿಕ್ರಿಯಾತ್ಮಕ ಚಿಹ್ನೆಗಳಾಗಿ (ಉದಾ. ಅಸಂತೋಷ, ಅಸಮ್ಮತಿಯ, ಮುಜುಗರ, ಯೋಚಿಸುವ ಬಯಕೆ, ಗೊಂದಲ, ಮುಂತಾದವುಗಳ ಚಿಹ್ನೆಯಾಗಿ) ಜನರು ಅಲ್ಪಾವಧಿಯ ಮೌನಗಳನ್ನು ಬಳಸುತ್ತಾರೆ ಎಂದು ಭಾಷಣ ವಿಶ್ಲೇಷಣೆಯು ತೋರಿಸುತ್ತದೆ.

## ಉಲ್ಲೇಖಗಳು
ವರ್ಗ:ಶಬ್ದ
ಯಕ್ಷಗಾನ ತಾಳ

**ಯಕ್ಷಗಾನ** ತಾಳ ( ಕನ್ನಡ : **ಯಕ್ಷಗಾನ** ತಾಳ, *ಯಕ್ಷ-ಗಾನಾ ತಲಾ* ಎಂದು ಉಚ್ಚರಿಸಲಾಗುತ್ತದೆ), ಯಕ್ಷಗಾನ ಒಂದು ಲಯಬದ್ಧ ವಿಧಾನವಾಗಿದ್ದು, ಇದನ್ನು ಯಕ್ಷಗಾನ ಪದ್ಯ ಎಂಬ ಸಂಯೋಜನೆಯಿಂದ ನಿರ್ಧರಿಸಲಾಗುತ್ತದೆ.  ನರ್ತಕರು ಸಂಯೋಜನೆಯನ್ನು ಹೇಗೆ ರಚಿಸಬೇಕೆಂದು ತಾಳ ನಿರ್ಧರಿಸುತ್ತದೆ.   ಇದು ಭಾರತೀಯ ಸಂಗೀತದ ಇತರ ರೂಪಗಳಲ್ಲಿ ತಾಳಕ್ಕೆ ಹೋಲುತ್ತದೆ, ಆದರೆ ಅವುಗಳಿಂದ ರಚನಾತ್ಮಕವಾಗಿ ಭಿನ್ನವಾಗಿದೆ.  ಪ್ರತಿಯೊಂದು ಸಂಯೋಜನೆಯು ಒಂದು ಅಥವಾ ಅದಕ್ಕಿಂತ ಹೆಚ್ಚು ತಾಳಗಳಿಗೆ ಹೊಂದಿಸಲ್ಪಡುತ್ತದೆ, ಮತ್ತು ಸಂಯೋಜನೆಯು ಹಿಮ್ಮೇಳದವರಿಂದ  ಪ್ರದರ್ಶಿಸಲ್ಪಟ್ಟಿದೆ, ತಾಳವಾದ್ಯ ಕಲಾವಿದ (ರು) ನೃತ್ಯ ಪ್ರದರ್ಶನವನ್ನು ಬೆಂಬಲಿಸುವರು.

ಯಕ್ಷಗಾನದಲ್ಲಿ ಲಯ ಸಂಬಂಧಿಸಿದ ಉಪಕರಣಗಳು ಚಂಡೆ, ಮದ್ದಳೆ, ಮತ್ತು ಯಕ್ಷಗಾನ ತಾಳ (ಬೆಲ್) ಸಹ ಚಂಡೆ ಜೊತೆಗೆ ಬಳಸಲಾಗುತ್ತದೆ.

ಯಕ್ಷಗಾನವು ಲಯಕ್ಕೆ ಸಂಪೂರ್ಣ ಮತ್ತು ಸಂಕೀರ್ಣ ವ್ಯವಸ್ಥೆಯನ್ನು ಹೊಂದಿದೆ.  ಯಕ್ಷಗಾನದಲ್ಲಿ ಸಾಮಾನ್ಯವಾದ ತಾಳಗಳು ಮಟ್ಟೆತಾಳ, ಏಕತಾಳ,ತ್ರಿವುಡೆ ತಾಳ, ಜಂಪೆತಾಳ, ರೂಪಕ ತಾಳ, ಅಟ್ಟತಾಳ,ಕೊರೆತಾಳ  ಮತ್ತು ಆದಿತಾಳ.  ಪ್ರತಿಯೊಂದು ತಾಳವು ಎಮ್ ಪ್ರತಿಬಂಧವಾಗಿ ವಿಂಗಡಿಸಲಾದ N ಬಿಟ್ಸ ಚಕ್ರವನ್ನು ಹೊಂದಿರುತ್ತದೆ.  ಕೆಲವು ತಾಳಗಳು 5 ನಿಮಿಷಗಳಿಗಿಂತ ಹೆಚ್ಚು ಉದ್ದವಾಗಿದೆ (ಉದಾ  ಅಬ್ಬರ ತಲಾ).  ಅದು ಹೇಗೋ ತಾಳಗಳ ಹೆಸರು ಕರ್ನಾಟಕ ಸಂಗೀತಕ್ಕೆ ಹೋಲುತ್ತವೆ, ಕೆಲವು ತಾಳಗಳು ಒಂದೇ ರೀತಿಯಾಗಿರುತ್ತವೆ. ಮತ್ತು ಇತರ ಲಯಗಳು ಸಂಪೂರ್ಣವಾಗಿ ವಿಭಿನ್ನವಾಗಿವೆ.  ಪ್ರತಿಯೊಂದು ತಾಳವನ್ನು ತಬ್ಲಾದಲ್ಲಿ ಬೋಲ್ಸ್   ಹೋಲುವ ವಿಶಿಷ್ಟ ಅಕ್ಷರಗಳ ಮೂಲಕ ಗುರುತಿಸಲಾಗುತ್ತದೆ.  ತಾಳ ಮೂಲಭೂತ ಲಯವನ್ನು ಪ್ರತಿನಿಧಿಸುವ ಅಕ್ಷರಗಳ ಗುಂಪನ್ನು 'ಬ್ಯಾಡಿಜಿ' ಅಥವಾ 'ತತ್ಕಾರಾ' ಎಂದು ಕರೆಯಲಾಗುತ್ತದೆ.  ನಿರ್ದಿಷ್ಟ ತಾಳದ ವ್ಯತ್ಯಾಸಗಳು 'ನಡೆ ' (ಚಳುವಳಿ) ಎಂದು ಕರೆಯಲ್ಪಡುತ್ತವೆ, ಇದು ತಬ್ಲಾದಲ್ಲಿ ಕೈದಾಗೆ ಹೋಲುತ್ತದೆ.

ಯಕ್ಷಗಾನ ಸಂಗೀತ ಗಾಯಕರನ್ನು (Bhagavathas) ಒಂದು ಜೋಡಿ ತಾಳಗಳನ್ನು ತಟ್ಟುವ ಮೂಲಕ *ತಾಳ*ಗಳನ್ನು ಗುರುತಿಸುತ್ತಾರೆ. ತಾಳಗಳನ್ನು ಘಾಥಾದಿಂದ ಗುರುತಿಸಲಾಗುತ್ತದೆ ಮತ್ತು ಯಕ್ಷಗಾನ ಕವಿತೆಯನ್ನು ಮೀಟರ್ ನಿಂದ ಬಹುಮಟ್ಟಿಗೆ ನಿರ್ಧರಿಸಲಾಗುತ್ತದೆ  ಕೆಲವು ತಾಳಗಳನ್ನು ಚಂಡೆಯಲ್ಲಿ ಕೆಳಗಿನ ಬಾಹ್ಯ ಕೊಂಡಿಗಳಲ್ಲಿ  ಪ್ರದರ್ಶಿಸಲಾಗಿದೆ.

## ಕೆಲವು ಯಕ್ಷಗಾನ ತಾಳಗಳು   
* '*ಮಟ್ಟೆತಾಳ  (ತ್ರಿವುಡೆ ರೂಪಕ): *3 ಬೀಟ್ಸ್***

:: ***---- 3 --- | ------- 3 ------ || ---- 3 --- | ------- 3 ------ ||*** 
:: ***ತೈ ತ| ಡಿ ನಾಮ್ || ತೈ ತ  | ಡಿ ನಾಮ್ ||***

:: **ಮುಕ್ತಾಯ (ಎಂಡಿಂಗ್)**

* **ಚೌರಾಸ್ತ ಏಕಾ ತಾಳ: *4 ಬೀಟ್ಸ್***

:: ***ತ ದಿ ಮಿ  | ತ ಕ ದಿ ಮಿ  ||***

:: **ಮುಕ್ತಾಯ (ಎಂಡಿಂಗ್)**

* **ಉಡಪೆ ತಾಳ (ಟ್ವರಿಟಾ ಏಕಾ)**

:: ***ತಾ ಕಿ ತ  | ತಾ ಕಾ ದಿ ನಾ | ತಾ ಕ್ಕಿ ತ | ತಾ ಕಾ ದಿ ನಾ ||***

:: **ಮುಕ್ತಾಯ (ಎಂಡಿಂಗ್)**

* **ಜಂಪೆ ತಾಳ: *5 ಬೀಟ್ಸ್***

:: ***ಧಿಮ್ ಕಡತ್ಕ ಧಿಮ್ ದಿಮ್ ಕಡತ್ಕ |***

:: **ಮುಕ್ತಾಯ (ಎಂಡಿಂಗ್)** 
:: ***ತಾ ತಾ ಕಡತ್ಕ  ತಾಕದ ತದಿನ್ನಾಕ ತೈ |*** 
:: ***ತಾ ಕಾ ತ ಡದಿ  ದಿನಾ ದಿಮ್ |***

:: **ತ್ವರಿತ  (ಫಾಸ್ಟ್)** 
:: ನಡೆ (ಬದಲಾವಣೆಗಳು)

* **ಚೌರಾಸ್ಟ್ರ ರೂಪಾಕ ತಾಳ: *6 ಬೀಟ್ಸ್***

:: ***ತೈ ತ ದಿನಕ | ದಿಮ್ ಟಿ ದಿನಕ |***

:: **ಮುಕ್ತಾಯ (ಎಂಡಿಂಗ್)**

* **ತ್ರಿವಡೆ  ತಾಳ: *7 ಬೀಟ್ಸ್***

:: ***ದಿಮ್ ತ | ತಾಮ್ ದಿ  ನಾ | ದಿಮ್ ತ | ದಿಮ್ ದಿನಾ ||***

* **ಅಷ್ಟ  ತಾಳ: *3 +* 1/2 *ಬೀಟ್ಸ್***

:: ***ತೈ ತಿ ತ್ತಿ | ತೈ ತಿ ತ್ತಿ ||***

:: **ಮುಕ್ತಾಯ (ಎಂಡಿಂಗ್)**

* **ಕೋರೆ ತಾಳ: *3 +* 1/2 *ಬೀಟ್ಸ್***

:: ***ತಿ ತ್ತಿ  ತೈ | ತಿ ತ್ತಿ ತೈ ||***

:: **ಮುಕ್ತಾಯ (ಎಂಡಿಂಗ್)**

* **ಆದಿ ತಾಳ: *16 ಬೀಟ್ಸ್***

:: ***ತಾ ಹಷ್ಟ| ದಿಮ್ ದ ದಿ ಕು ತ ಕಾ | ತಾ ತಮ್ | ತ ದಿ  ನಕಾ ||***

:: **ಮುಕ್ತಾಯ (ಎಂಡಿಂಗ್)**

* **ಚೌ ತಾಳ*' *8 ಬೀಟ್ಸ್*

:: ***ದಿಮ್ ತ ತ್ತ ತ ತ್ತ  | ದಿಮ್ ತ ತ್ತ | ದಿಮ್ ತ್ತ ತ ತ್ತ  ||***

:: **ಮುಕ್ತಾಯ (ಎಂಡಿಂಗ್)**

* '*ಧ್ರುವ ತಾಳ: *14 ಬೀಟ್ಸ್*** (ಹಿಂದುಸ್ಥಾನಿ ರೂಪಾಕ ಕಾಗ್ನೇಟ್)

:: ***ತಮ್ ದಿನ ತ ರಿ ಕಿ ತ |  ತಮ್ ದಿನಾ | ತಮ್ ತ ತ್ತ ||*** 
:: ***ದಿ ಧಿ ನಾ | ಧಿ ನಾ ದಿ ನಾ | ತ ದಿ  ನಾ ತಿ  ನಾ ತಿ ನಾ ||***

:: **ಮುಕ್ತಾಯ (ಎಂಡಿಂಗ್)*'

## ಉಲ್ಲೇಖಗಳು 
ವರ್ಗ:Pages with unreviewed translations
ಬಳ್ಪ ಗ್ರಾಮ

**ಬಳ್ಪ** ಸುಳ್ಯ ತಾಲೂಕಿನ ಉತ್ತರದ ಗಡಿ ಗ್ರಾಮಗಳಲ್ಲೊಂದು. ಈ ಗ್ರಾಮದ ಹೊರ ಪ್ರದೇಶದಲ್ಲಿ ಕುಮಾರಧಾರ  ನದಿ ಹರಿಯುತ್ತದೆ.  ಪೂರ್ವಕ್ಕೆ ಯೇನೆಕಲ್ಲು ಗ್ರಾಮ, ಪಶ್ಚಿಮಕ್ಕೆ ಕೇನ್ಯ ಗ್ರಾಮ ಮತ್ತು ದಕ್ಷಿಣಕ್ಕೆ  ಗುತ್ತಿಗಾರು ಗ್ರಾಮಗಳಿವೆ. ಇದು ಕೃಷಿ ಪ್ರಧಾನ ಗ್ರಾಮಗಳಲ್ಲೊಂದು. ಪಂಜದಿಂದ ಸುಬ್ರಹ್ಮಣ್ಯಕ್ಕೆ ಹೋಗುವ ಮುಖ್ಯ ರಸ್ತೆಯ ಉತ್ತರಕ್ಕೆ ಈ ಗ್ರಾಮವು ಹರಡಿಕೊಂಡಿದೆ. ಗ್ರಾಮದೊಳಗಿರುವ ರಸ್ತೆಗಳು ಕಚ್ಚಾ ರಸ್ತೆಗಳು. ಮುಖ್ಯ ರಸ್ತೆಯಲ್ಲಿರುವ ಬಳ್ಪ ಪೇಟೆಯೇ ಗ್ರಾಮಕೇಂದ್ರ.  ಪಂಚಾಯತ್, ಕಂದಾಯ ಇಲಾಖೆಯ ಕಛೇರಿ, ಅಂಗಡಿ ಮುಂಗಟ್ಟುಗಳು ಇಲ್ಲಿ ಕೇಂದ‍್ರೀಕೃತವಾಗಿದೆ.  ಬಳ್ಪದಲ್ಲಿ  ಅಡಿಕೆ, ತೆಂಗು, ಕರಿಮೆಣಸು,  ಬಾಳೆ ಮೊದಲಾದ ವಾಣಿಜ್ಯ ಬೆಳೆಗಳು ಜನಪ್ರಿಯಗೊಂಡಿದೆ.  ಬಳ್ಪ ಗ್ರಾಮದ ಒಂದಷ್ಟು ಭಾಗ ಮಾತ್ರ ಅರಣ್ಯದಿಂದಾವೃತವಾಗಿದೆ. ಮುಖ್ಯ ರಸ್ತೆಯ ಉತ್ತರಕ್ಕೆ ಯೇನೆಕಲ್ಲು ಗ್ರಾಮಕ್ಕೆ ತಾಗಿಕೊಂಡಿರುವ ಭಾಗವನ್ನು ಬಳ್ಪ ರಕ್ಷಿತಾರಣ್ಯವೆಂದು ಗುರುತಿಸಲಾಗಿದೆ.  ಉತ್ತಮ ವನ್ಯಜೀವಿ ಸಂಕುಲದೊಂದಿಗೆ ಬೆತ್ತದ ನಡುತೋಪು ಇಲ್ಲಿದೆ. ಅಲ್ಲದೇ ಸರಕಾರಿ ಸಾಗುವಾನಿ ತೋಟವಿದೆ. 

## ಸಾರಿಗೆ ಸೌಲಭ್ಯಗಳು
ಬೀದಿಗುಡ್ಡೆಗೆ ಸರಕಾರಿ ಬಸ್ಸಿನ ಸೌಕರ್ಯವಿದೆ. ಅಲ್ಲದೇ  ಖಾಸಗಿ ವಾಹನಗಳು ಜನರಿಗೆ ಅನುಕೂಲತೆ ಒದಗಿಸಿವೆ.

## ಪ್ರವಾಸಿ ತಾಣ
ಬಳ್ಪ ಗ್ರಾಮದ ಮುಖ್ಯ ರಸ್ತೆಯ ಬದಿಯಲ್ಲಿ ಮಧ್ಯಯುಗಕ್ಕೆ ಸೇರಿದ ವಿಶಾಲವಾದ ಕೆರೆ ಇದೆ.  ಇದನ್ನುಭೋಗಾಯನ ಕೆರೆ ಎಂದು ಕರೆಯುತ್ತಾರೆ.  ಬಳ್ಪ ಗ್ರಾಮದ ಬೀದಿಗುಡ್ಡೆಯಲ್ಲಿ ತ್ರಿಶೂಲಿನಿ ದೇವಾಲಯವಿದೆ.   ಪ್ರಾಚೀನ ಕಾಲಕ್ಕೆ ಸೇರಿದ ಈ ದೇವಾಲಯ ಸಂಪೂರ್ಣ ಶಿಲಾಮಯವಾಗಿದೆ.  ಶಿಥಿಲಾವಸ್ಥೆಯಲ್ಲಿರುವುದಾದರೂ ಇಲ್ಲಿಯ ಶಿಲ್ಪಕಲೆ ನೈಪುಣ್ಯ ಉನ್ನತ ಮಟ್ಟದ್ದಾಗಿದೆ.  ಸುಳ್ಯ ತಾಲೂಕಿನೊಳಗಿರುವ ಶಾಸನಗಳಲ್ಲಿ ಅತ್ಯಂತ ಹಳೆಯದಾದ್ದು ಬಳ್ಪ ಶಾಸನ.

## ವಿಸ್ತೀರ್ಣ
ಬಳ್ಪ ಗ‍್ರಾಮದ ವಿಸ್ತೀರ್ಣ ಸುಮಾರು ೧೫೫೨.೨೨ ಹೆಕ್ಟೇರ್.  ಗ್ರಾಮದಲ್ಲಿ ವಾಸಿಸುವ ೨೮೯೯ ಜನರಲ್ಲಿ ಸುಮಾರು ೨೦೩೦ ಜನರು ಅಕ್ಷರಸ್ಥರು. 

## ಸಂಸ್ಥೆಗಳು
ಪಂಜ ವ್ಯವಸಾಯ ಸೇವಾ ಸಹಕಾರಿ ಬ್ಯಾಂಕ್ ಇಲ್ಲಿದೆ. ಬಳ್ಪದಲ್ಲಿ ಹಿ.ಪ್ರಾ. ಶಾಲೆಯಿದ್ದು, ಬೀದಿಗುಡ್ಡೆ ಎಣ್ಣೆಮಜಲುಗಳಲ್ಲಿ ಕಿ. ಪ‍್ರಾ. ಶಾಲೆಗಳಿದ್ದು, ಬೀದಿಗುಡ್ಡೆ, ಬಳ್ಪ, ಎಣ್ಣೆಮಜಲುಗಳಲ್ಲಿ ಅಂಗನವಾಡಿ ಕೇಂದ್ರಗಳು ಇವೆ. ಹೈಸ್ಕೂಲು ಕಾಲೇಜುಗಳಿಗೆ  ಸುಬ್ರಹ್ಮಣ್ಯ, ಪಂಜ, ಯೇನೆಕಲ್ಲುಗಳಿಗೆ ಹೋಗುತ್ತಾರೆ.  ಪ್ರಾಥಮಿಕ ಆರೋಗ್ಯ ಸಹಾಯಕಿಯರ ವಸತಿಗೃಹ ಇಲ್ಲಿದೆ. ಹೆಚ್ಚಿನ ಚಿಕಿತ್ಸೆಗಳಿಗೆ ಪಂಜಕ್ಕೆ ತೆರಳುತ್ತಾರೆ.  ಊರಿನಲ್ಲಿ ಅಂಗಡಿ,  ಹೋಟೇಲುಗಳಿದ್ದು ಹೆಚ್ಚಿನ  ವ್ಯವಹಾರಕ್ಕೆ ಪಂಜ, ಸುಬ್ರಹ್ಮಣ್ಯಕ್ಕೆ ಹೋಗುತ್ತಾರೆ.

## ಉಲ್ಲೇಖಗಳು
ವರ್ಗ:ದಕ್ಷಿಣ ಕನ್ನಡ ಜಿಲ್ಲೆ
ಉತ್ತರ ಕರ್ನಾಟಕದಲ್ಲಿ ಬೌದ್ಧಧರ್ಮ

ಕೆಲವು ದಶಕಗಳ ಹಿಂದೆ ರಾಯಚೂರು ಜಿಲ್ಲೆಯ ಮಸ್ಕಿಯಲ್ಲಿರುವ ಅಶೋಕನ ಶಾಸನದ ಶೋಧನೆ ಮತ್ತು ಸನ್ನತಿಯಲ್ಲಿನ ಪುರಾತತ್ವಶಾಸ್ತ್ರದ ಉತ್ಖನನಗಳ ಮೂಲಕ ಬೌದ್ಧ ವಸಾಹತುಗಳು ಬೌದ್ಧಧರ್ಮದ ಅಭಿವೃದ್ಧಿಯಲ್ಲಿ ಕರ್ನಾಟಕದ ಐತಿಹಾಸಿಕ ಮಹತ್ವವನ್ನು ಬೆಳಗಿಸಿವೆ.

1954-95 ರ ಅವಧಿಯಲ್ಲಿ, 81 ಶಿಲಾಶಾಸನಗಳು, 2 ಸ್ತೂಪಗಳು, 3ದಿಬ್ಬಗಳು ಮತ್ತು ರಕ್ಷಣಾ ಕೋಟೆಯನ್ನು ಸನ್ನತಿ ಯಲ್ಲಿ ಸಂಶೋಧಿಸಲಾಗಿದೆ..

## ಇತಿಹಾಸ 
ಬೌದ್ಧಧರ್ಮವು ವಾಸ್ತವವಾಗಿ  ಚಕ್ರವರ್ತಿ ಅಶೋಕನ ಸಮಯದ ಮೊದಲು   ಕರ್ನಾಟಕಕ್ಕೆ ಪ್ರವೇಶಿಸಿತು ಮತ್ತು ಇದು 3 ನೇ ಶತಮಾನ ಬಿ.ಸಿ.ಮತ್ತು 3 ನೇ ಶತಮಾನ ಎ.ಡಿ.  ನಡುವೆ ತನ್ನ ಉಚ್ಛ್ರಾಯವನ್ನು ಅನುಭವಿಸಿತು.

### ಮೌರ್ಯರು  
ಬೌದ್ಧಧರ್ಮವು  ಮೌರ್ಯರ ಕಾಲದಲ್ಲಿ ಮೊದಲು ಹೊರಹೊಮ್ಮಿತು.ಅಂದಿನ ಕಾಲದಲ್ಲಿ  ಮಿಷನರಿಗಳು  ಉತ್ಸಾಹದಿಂದ ಇದ್ಧವು. ಕರ್ನಾಟಕದ ವಿವಿಧ ಭಾಗಗಳು ಮೌರ್ಯರ ಆಡಳಿತಕ್ಕೆ ಒಳಪಟ್ಟಿದ್ದವು.  ಚಂದ್ರಗುಪ್ತ ಮೌರ್ಯನ ಪುತ್ರ ಬಿಂದುಸಾರ (298-273 ಕ್ರಿ.ಪೂ.) ಮತ್ತು ಬಿಂದಸಾರನ ಮಗ ಅಶೋಕ (269-232 ಕ್ರಿ.ಪೂ.) ಇಲ್ಲಿ ಅವರ ಕೆಲವು ಶಾಸನಗಳನ್ನು ಕೆತ್ತಿಸಿದರು. ಅಶೋಕನ ಮೊಮ್ಮಗ ಸಂಪ್ರತಿ ಚಂದ್ರಗುಪ್ತನು ತನ್ನ ಕೊನೆಯ ದಿನಗಳನ್ನು ಕಳೆಯಲು  ಶ್ರವಣಬೆಳಗೋಳಕ್ಕೆ  ಬಂದಿದ್ದನೆಂದು ನಂಬಲಾಗಿದೆ.

ಹನ್ನೊಂದು ಅಶೋಕನ ಶಾಸನಗಳು  :

4 ಬಳ್ಳಾರಿ ಜಿಲ್ಲೆಯಲ್ಲಿ,

3  ರಾಯಚೂರು ಜಿಲ್ಲೆಯಲ್ಲಿ ಮತ್ತು

ಚಿತ್ರದುರ್ಗ ಜಿಲ್ಲೆಯ ಇತರ ಸ್ಥಳಗಳಲ್ಲಿ 3 ಶಾಸನಗಳು

ಕರ್ನಾಟಕದಲ್ಲಿ ಮೌರ್ಯರ ಉಪಸ್ಥಿತಿಗೆ ಇದು  ಸಾಕ್ಷಿಯಾಗುತ್ತದೆ.

### ಶಾತವಾಹನ  
ಶಾತವಾಹನರು ಕರ್ನಾಟಕದ  ರಾಜವಂಶದವರಾಗಿದ್ದರು.  ಧಾರವಾಡ ಮತ್ತು ಬಳ್ಳಾರಿ ಜಿಲ್ಲೆಗಳನ್ನು ಶಾತವಾಹನರ ಪ್ರದೇಶ ಎಂದು ಕರೆಯುತ್ತಾರೆ.  ಅವರ ಕೆಲವು ರಾಜರನ್ನು ಕರ್ನಾಟಕದ ಆಡಳಿತಗಾರರೆಂದು ಕರೆಯಲಾಗುತ್ತಿತ್ತು.ಕರ್ನಾಟಕದ ಹಳೆಯ ಹೆಸರು ಕುಂತಲ

ಶಾತವಾಹನರು  ಮೌರ್ಯರ ಉತ್ತರಾಧಿಕಾರಿಗಳಾಗಿದ್ದು, ಬನವಾಸಿಯಲ್ಲಿ ಆಳ್ವಿಕೆ ನಡೆಸುತ್ತಿದ್ದರು. ಗೌತಮಪುತ್ರ ಶಾತಕರ್ಣಿಯ ಕುರಿತು ನಾಸಿಕ್ ಶಾಸನ ಮತ್ತು ಹೀರೆಅಡಗಲಿ  ತಾಮ್ರ ಫಲಕಗಳಿಂದ ಸ್ಪಷ್ಟವಾಗಿದೆ.

ಗುಲ್ಬರ್ಗ ಜಿಲ್ಲೆಯ ಸನ್ನತಿ ಮತ್ತು  ಬೆಳಗಾವಿಗೆ  ಸಮೀಪದಲ್ಲಿರುವ  ವದ್ಗೋಹನ್ ಮಾದವಪುರ ಮತ್ತು ಚಿತ್ರದುರ್ಗ ಜಿಲ್ಲೆಯ  ಬ್ರಹ್ಮಗಿರಿಯ ಬಳಿ ಅವರ ಕಾಲದ ಉಳಿದ ಸ್ಮಾರಕಗಳಿವೆ.   ಉತ್ತರ ಕನ್ನಡದ ಬನವಾಸಿ ಪ್ರದೇಶ ಹಾಗೂ  ಧಾರವಾಡ ಜಿಲ್ಲೆಯ ವಾಸನ್ ಎಂಬಲ್ಲಿ ತಮ್ಮ ಶಾಸನಗಳನ್ನು ಹೊಂದಿವೆ ಮತ್ತು ಇಲ್ಲಿ ಇಟ್ಟಿಗೆ ದೇವಸ್ಥಾನವಿದೆ.

## ಉಲ್ಲೇಖಗಳು 
ವರ್ಗ:Pages with unreviewed translations